июн 27, 2018 10:03 Asia/Tashkent\nСуд ва ҳукм чиқариш\nАзиз тингловчилар, эсингизда бӯлса, ӯтган бир неча дастурларимизда Имом Хумайний (р.а) андишаларида адолат мафҳуми ҳақида шарҳ-изоҳ берган эдикким адолат Исломий Инқилоб асосчисининг андишасида энг муҳим омилларидан бири ҳисобланади. Шуни баён этиб ӯтган эдикки адолатнинг барча ижтимоий , иқтисодий, сиёсий ва ҳуқуқий жиҳатларига аҳамият берардилар. Ҳамда Исломий Жумҳурият тизимини барқарор этиш ва исломий инқилобнинг асосий мақсадларидан бирини жамиятда барча томонлама ва бир вақтнинг ӯзида адолатни амалда татбиқ этиш деб билардилар. Сизга маълумки жамиятда адолатни жорий этишнинг муҳим жиҳатлардан бири унинг ҳуқуқий ва ҳукм чиқариш масаласи ҳисобланади. Жамиятда барча томонлама адолатни барқарор этиш учун ҳукуматнинг асосий вазифаларидан бири одилона қонунларни тайёрлаш ва фуқароларнинг ҳуқуқларини таъминлаш ва халқнинг ӯртасидаги ихтилофларга якун бериш учун муносиб ижроия ва ҳуқуқ механизмларини башорат этишдан иборат.\nБугунги дастурда Имом Хумайний (р.а) андишасида суд ва ҳукм чиқариш ҳақида сӯҳбатлашамиз. Чунки жамиятда адолатнинг ҳукм ва ҳуқуқий жиҳҳатларини амалда татбиқ этиш муҳим масалалрини суд идоралари ҳал этади. Имом Хумайнийнинг суд ва ҳукм чиқариш бобидаги қарашлари асосан “Таҳрир-ул васила” китобида инъикос этилган. Ул ҳазрат бу китобда бир бобини исломда қазоват қилиш масаласига ихтисос бериб унда ислом динида қазо ва қазоват қилиш ҳақида ӯз нуқтаи назарларини шарҳ-изоҳ берадилар. Аммо ул ҳазратнинг қарашларини баён этиш учун фақатгина ушбу китоб ёки ушбу бобга таянишимиз кифоят қилмайди. Чунки ул ҳазрат маржаият ва фақеҳлик мансабида ун йил давомида исломий ҳукуматнинг раҳбари ва фақеҳлик назоратини ижро этувчи шахсдек зуҳур топдилар ва ушбу муддат давомида суд ва ҳукм чиқариш масалаларининг турли жиҳатларини билвосита мудирият этдилар.\nИмом Хумайний (р.а) бу вақт ичида ӯзларининг бир мажмуаларида янги вужудга келган масалалар, ижтиҳод ва янги фатволарни тақдим этдиларким замоннинг шароитига қараб вужудга келган мушкулотларни ҳал этсалар. Бинобарин суд ва ҳукм чиқариш масалалари бобида Имом Хумайний (р.а) қарашларини баён этишда ул ҳазратнинг раҳбарлик ва амалий сиратлари ва фақеҳлик ва назариявий жиҳатларига ҳам эътибор қаратишимиз лозим. Суд ва ҳукм чиқариш бобида Имом Хумайний (р.а) андишасининг асосий рукнини адолат мафҳуми ташкил этадиким ул ҳазратнинг диний қарашидан илдиз олади. Имом Хумайний (р.а) адолат нуқтаи назаридан исломий ҳукуматда қазоват фиқҳини таҳлил этиш билан бир нечта муҳим масалани назарга оладилар. Биринчиси бу қазоват қилиш шаръий бир мақом ва мансаб бӯлиб жомеуш-шароит фақеҳлигининг асосий рукнидир. Ул ҳазрат вилоят ва фатво қаторида қазоватни исломий ҳукуматнинг асосларидан бири деб биладилар. Иккинчиси Имом Хумайний (р.а) нуқтаи назаридан ҳукм чиқариш йӯли ижтимоий арсада иллоҳий аҳкомлар ӯз аксини топиб халқ ҳаётида ҳукумат томонидан шаръий аҳкомлар амалда татбиқ этилиши лозим. Имом Хумайнийнинг жиддий эътиборларида қарор олган учинчи асл бу шундан иборатким суд системаси шундай амал қилиши керакки халқнинг ҳуқуқларини муҳофазат этиш билан суд тизмининг хавфсизлиги ва адолатини халқ учун яратишлари лозим. Бу қараш Имом Хумайний (р.а)-нинг диний қарашларидан илдиз олади. Чунки ислом дини Пайғамбари Акрам (с) шунингдек айимаи атҳор алайҳимсаломларнинг сийрат ва суннатларида қазо ва қазоватнинг барча жиҳатлари, яъни қозиларнинг шароити ва уларнинг хатти-ҳаракатларидан олиб муттаҳамнинг ҳақ-ҳуқуқига риоят этиш даъвони исботлаш йӯли ва унинг шароити ва бошқа кӯп мавзӯларга тегишли бӯлган масалаларга жиддий аҳамият қаратадилар.\nИмом Хумайний (р.а) исломий ҳукумат ва исломда қазоват қилиш масаласини муҳим мавзӯ деб билиб исломий жумҳуриятнинг келажакини мамлакатда қазоват қилишининг соғлом мизони ёки суд идораларида хатоликларда йӯл қуйиш ё адашиш мизонига тегишли деб биладилар. Ул ҳазрат бу ҳақда шундай буюрмишлар: “Қазоват масаласи муҳим масаладир. Инсон буни билиши лозимки халқнинг мол-мулки , номуси ва жони ва тақдири унинг қӯлидадир. Буларнинг ҳамаси суд идораларининг назорати остидадир. Агар қози Худо сақласин ӯз ишида арзимайдиган қози бӯлса ва халққа ҳукумронлик қилишни ӯзига раво деб билса нима бӯлиши маълум.\nИслом дини қазоватга берадиган аҳамияти бу шундан иборатким инқилоб суд ва адлия идоралари ислом ва исломий жумҳуриятнинг обру-эътиборини муҳофазат этадилар. Қазоват қилишда адашиш ё хато қилиш халқни ушбу идоралардан маъюс этади ва исломий жумҳурият, ҳамда руҳонийларга нисбатан бадбинлик ҳис-туйғуларини вужудга келтиради.


Пашинян мамлакат аҳолисига мурожаат қилиб, Озарбайжон ва Туркиянинг мақсади арманларни қириб ташлаш эканини айтди - Zamin.uz\nАрманистон бош вазири Никол Пашинян Тоғли Қорабоғдаги чигал вазият янада мураккаблашгани туфайли мамлакат аҳолисига мурожаат йўллади.\nПашинян Озарбайжоннинг ҳаракатларини мантиққа зид деб ҳисоблаши ва Туркиянинг иттифоқдошини тўғридан-тўғри қўллаб-қувватлаётганини қоралади. Бош вазирнинг айтишича, Туркиянинг 150 га яқин юқори лавозимдаги ҳарбийлари айни вақтда Озарбайжонда бўлиб турибди ва Тоғли Қорабоғдаги ҳарбий ҳаракатларни бошқармоқда.\nПашинян Озарбайжон ва Туркиянинг ҳаракатлари нафақат ҳудудни эгаллаш учун, балки миллатчилик характерига ҳам эга эканини таъкидлади.\n«Уларнинг мақсади арманларни йўқ қилиш, арманлар геноцидини давом эттириш», – деган Пашинян.\nШунингдек, бош вазир Қорабоғ томондан жуда кўп қурбон берилганига қарамай, душманнинг ҳеч қандай тактик масалани ҳал этмаганини қайд қилган.\nТоғли Қорабоғ ҳудудида 27 сентябрдан буён катта ҳажмдаги артиллерия иштирокидаги жанговар ҳаракатлар давом этмоқда. Томонлар ҳарбийлар ҳамда тинч аҳоли орасидан юзлаб қурбонлар борлиги ҳақида хабар қилган.\nНавбатдаги низо нимадан келиб чиққани маълум эмас, иккала томон урушни бошланишида бир-бирини айбламоқда. 2 октябрда Арманистон тинчлик ўрнатиш борасида музокараларга тайёрлигини билдирган, Озарбайжон ҳамда Туркия эса ушбу таклифни рад қилган.\nТуркия Озарбайжонга ҳарбий кўмак беришга тайёрлигини маълум қилган, аммо Анқара ўз ҳарбийларининг жанговар ҳаракатларда иштирок этаётгани ҳақидаги маълумотни расман тасдиқламаган. “Замин” янгиликларини “Facebook”да кузатиб боринг\n«Мен ноҳақ эдим». Арманистонда инқилоб ғалаба қозонди, Саргсян истеъфога чиқишга мажбур бўлди\n23-04-2018, 22:45, Дунё


Марказий банк асосий ставкани ўзгаришсиз қолдирганига изоҳ берди - Daryo\n02:00, 22.10.2021 11716\nЎзбекистонда Иқтисодий ўсиш суръатларининг жадаллашиб бориши ва нархларни оширувчи омилларнинг сақланиб қолаётганлиги шароитида йил якунига қадар инфляция даражасини 10 фоизгача пасайтириш ва келгусида 5 фоизлик инфляцион таргетга эришиш мақсадида Марказий банкнинг асосий ставкаси йиллик 14 фоиз даражасида ўзгаришсиз қолдирилди. Шу юзасидан Марказий банк пресс-релиз тақдим этди.\nМарказий банкнинг қайд этишича, йил бошидан бошлаб иқтисодий фаолликнинг жадаллашуви ва пандемия билан боғлиқ вазиятнинг яхшиланиб бориши ҳисобига ички ва ташқи талаб динамикасида ижобий тенденциялар кузатилмоқда.\n2021 йилнинг январь сентябрь ойларида ялпи ички маҳсулотнинг реал ўсиши 6,9 фоизни ташкил этди. Ўтган йилнинг мос даврига нисбатан саноат маҳсулотлари ишлаб чиқариш ҳажми — 9 фоизга, қишлоқ хўжалиги — 4,2 фоизга, қурилиш ишлари — 4,5 фоизга ва асосий капиталга йўналтирилган инвестициялар — 5 фоизга ўсди. Бу даврда аҳоли даромадлари реал ҳисобда 10,4 фоизга ошди.\nКелгусида ушбу соҳаларда ҳам иқтисодий жараёнларнинг тўлиқ тикланиши юқори иқтисодий ўсиш кўрсаткичларини қўллаб-қувватловчи омил бўлиб хизмат қилади, дейилади Марказий банк баёнотида.\nЙил давомида молиявий рағбатлантиришлар, хусусий секторда иқтисодий жараёнларнинг тикланганлиги, асосий савдо ҳамкорлардаги макроиқтисодий вазиятнинг мувозанатлашуви фонида ташқи иқтисодий алоқалар ҳажмининг ошиши иқтисодиётда истеъмол талаби тикланишининг асосий омилларидан бўлди. Истеъмол талаби ҳолатини кўрсатувчи чакана савдо айланмаси жорий йилнинг дастлабки 9 ойида реал ҳисобда 9,8 фоизга ўсди.\nШунингдек, истеъмол товарлари ишлаб чиқариш ҳажми январь сентябрь ойларида 10,9 фоизга ўсган бўлса, озиқ-овқат товарлари ишлаб чиқариш ҳажми 18,3 фоизга ва ноозиқ-овқат товарлари ишлаб чиқариш ҳажми 6,9 фоизга кўпайди.\nТижорат банклари томонидан 2021 йилнинг 9 ойида иқтисодиётга ажратилган кредитлар ҳажми ўтган йилнинг мос даврига нисбатан 33 фоизга ўсиб, 119,5 триллион сўмга етди. Ушбу даврда аҳолига ажратилган автокредитлар миқдори 1,6 баробарга, микроқарзлар — 1,7 баробарга ва микрокредитлар — 2,3 баробарга ўсди.\nМарказий банк 2021 йил якунлари бўйича кредит қўйилмалари ўсишининг номинал ЯИМ ҳажми ўсишига мутаносиб равишда 16−18 фоиз доирасида бўлиши кутилаётганини маълум қилди.\nЖорий йилнинг ўтган даврида глобал иқтисодий шароитларда асосий озиқ-овқат товарлари ва энергия ресурслари нархининг сезиларли қимматлашиши фонида инфляцион жараёнларнинг тезлашиши ҳамда бунга жавобан кўпчилик ривожланаётган мамлакатларда пул-кредит шароитларининг қатъийлаштирилиши кузатилгани таъкидланди.\nЯнварь сентябрь ойларида экспорт ҳажми (олтин экспортини ҳисобга олмаганда) ўтган йилнинг мос даврига нисбатан 34 фоизга ўсди. Иқтисодий фаолликнинг жадаллашиши ва асосий иқтисодий тармоқларда ишлаб чиқариш жараёнларининг тикланиши шароитида жорий йилнинг январь сентябрь ойларида импорт ҳажми ўтган йилнинг мос даврига нисбатан 18,7 фоизга ўсди ва пандемиядан олдинги даражасига етди.\nМамлакатимизга кириб келган трансчегаравий пул ўтказмалари ҳажми жорий йилнинг 9 ойида 5,7 миллиард долларни ташкил этиб, 2020 йилнинг мос даврига (4,3 миллиард доллар) нисбатан 34,2 фоизга, 2019 йилнинг мос даврига (4,5 миллиард доллар) нисбатан эса 29 фоизга ўсди.\n2021 йилнинг сентябрь ойи якунлари бўйича йиллик инфляция 10,8 фоизни ташкил этиб, базавий сценарий доирасидаги прогноз кўрсаткичларидан бироз юқори шаклланмоқда, дея қайд этди Марказий банк.\n2021 йилда умумий инфляция динамикасини белгилайдиган асосий озиқ-овқат маҳсулотлари нархлари ўзгариши бўлиб, йиллик инфляция даражасига 6,1 фоиз бандлик оширувчи ҳисса қўшди.\nСентябрь ойи якунида таркибий жиҳатдан барқарор компонентлардан ташкил топган ноозиқ-овқат ва хизматлар гуруҳлари нархларининг йиллик ўсиш суръатлари мос равишда 7,7 ва 8,8 фоизни ташкил этиб, умумий инфляциянинг секинлашишига хизмат қилмоқда.\nМарказий банк баёнотига кўра, сентябрь ойида аҳолининг келгуси ўн икки ойлик инфляцион кутилмалари 15,8 фоизгача ва тадбиркорлик субъектларники эса -14,7 фоизгача пасайди. Лекин шу билан бирга, кўплаб давлатлар қатори бизда ҳам умумий инфляцияга нисбатан юқори даражаларда сақланиб қолмоқ\nБу албатта, озиқ-овқат нархлари ва ёқилғи маҳсулотлари нархлари ўсишининг юқори суръатлари кузатилаётганлиги билан изоҳланади. Сентябрь ойи якунлари бўйича озиқ-овқат маҳсулотлари йиллик ҳисобда 14,4 фоизга ўсган бўлса, ёқилғи маҳсулотлари 23,2 фоизга ўсди. Ушбу гуруҳ маҳсулотлари нархлари ўсиши умумий инфляциянинг пасайиш тенденциясига салбий таъсир кўрсатган асосий омиллардан ҳисобланади.\nПул-кредит сиёсати операциялари бўйича амалга оширилган қатор ўзгаришлар ва тегишли операцион чоралар ҳисобига пул бозоридаги ўртача тортилган фоиз ставкалари май июль ойларидаги сезиларли пасайишдан сўнг, август ойида 13,0 фоизга ва сентябрда 13,3 фоизга етиб, Марказий банк фоиз коридори доирасида асосий ставкага яқинлашди.\nШунингдек, фоиз коридорининг кенгайтирилиши сабабли пул бозорида банклар фаоллигининг ошиши кузатилиб, август ойида жами 8,4 триллион сўмлик ва сентябрь ойида 7,6 триллион сўмлик операциялар амалга оширилди (июль ойига нисбатан мос равишда 46,6 ва 31,3 фоизга кўп).\nСентябрь ойи якунлари бўйича депозитларнинг даромадлилиги аҳоли омонатлари бўйича ўртача 20,3 фоизни, юридик шахслар маблағлари бўйича эса 15,3 фоизни ташкил этди ва 6−8 фоизлик реал даромадлилик даражаси шаклланмоқда. Аҳолининг инфляцион кутилмалари асосида ҳисобланган реал фоиз ставкалари ҳам\n3−4 фоизлик ижобий даражада сақланиб қолмоқда.\nУмумий инфляциянинг пасайиш динамикасига ўтганлиги, базавий инфляция даражасини прогнозлар доирасида шаклланаётганлиги ва амалдаги нисбатан қатъий пул-кредит шароитлари йил сўнгигача инфляциянинг 10 фоизлик прогнозига эришишда қўллаб-қувватловчи омиллардан бўлади.\nИқтисодиётга ажратилган кредитлар ўсишининг ялпи ички маҳсулот номинал ҳажми ўсиш суръатлари доирасида сақланиб қолаётгани, келгуси ойларда ички бозордаги нархларга ва миллий валюта алмашув курсига қўшимча босимни юзага келтирмайди.\nАсосий ставкани кўриб чиқиш бўйича Марказий банк Бошқарувининг навбатдаги йиғилиши 2021 йил 9 декабрь кунига белгиланган.\nFitch Ratings Ўзбекистонда эмлаш жараёни суст кетаётгани иқтисодий ўсишга салбий таъсир кўрсатиши мумкинлигини қайд этди\nЎзбекистонда аҳолининг минимал истеъмол харажатлари қийматини ҳисоблаш тартиби белгиланди\n16:52, 13.11.2021 110196\n11:39, 18.11.2021 153602\n07:07, 15.11.2021 132955\n17:21 Бугун 207\n17:06 Бугун 2869\n16:52 Бугун 1675\n16:39 Бугун 3379\n18:20, 01.12.2021 112775\n16:52, 02.12.2021 91233\n22:47, 01.12.2021 54109\n16:37, 02.12.2021 53667


ҒАЛВИРДА СУВ КЕЛТИРГАН АВЛИЁ | UCHQUDUQ газетаси\nҚизилқум саҳроси сиру синоатларга бой. Бу ерлар қаърида мангу қўним топган авлиё анбиёлар ҳақида минг йиллардан буён эл оғзидаги афсоналар, эртакнамо воқеалар тафсилоти авлодлардан авлодларга ўтиб келмоқда. Ана шундай эл наздида авлиё, дея аталадиган Қанарбой ота нафақат вилоятимиз балки қўшни мамлакатларда ҳам яхши маълум.\nАйбас ўғли Қанарбой ота 1836 йилда тумандаги «Узунқудуқ» овулининг Аюртен қудуғи атрофида туғилган. Отадан ўн яшарлигида етим қолган. Ўқишга боришга шароити бўлмаганлиги боис, этик тикишни ўрганиб халқнинг хизматини қилиб юрган. Шунинг баробарида диний таълимга эга кишилардан хат-савод чиқариб, диний билимларини ошириб борган.\nУ овулдан ўтиб-қайтадиган карвонларга боқиб, катта шаҳарларга боришни, илм олишни, ҳунар ўрганишни орзу қиларди. Астойдил қилинган ҳаракат, чин дилдан орзуланган истак вожиб бўлади. Қанарбой ота бир карвонбошига хизматчи сифатида ёлланиб, карвонга қўшилган ҳолда Бухоро шаҳрига келади. Кейинчалик орзу қилгани – Мир араб мадрасасида таълим ола бошлайди.\nЎқиш даврида ўзининг зийраклиги, ҳунари билан домла ва тенгдошларининг ҳурматини қозонади. Бир куни домла талабаларни мадрасага йиғиб, Лабиҳовуздан ғалвирда сув олиб келишни буюради. Барча шогирдлар домланинг буйруғини бажаришга шошилади, аммо бирортаси ҳам бу ишнинг уддасидан чиқа олмайди. Шунда Қанарбой ота ўргатилган дуоларни адашмасдан ўқиб, ғалвирни сувга тўлдирган ҳолда домласига келтириб берган экан. Бу воқеадан сўнг, Қанарбой ота мадрасадаги домлалар, талабалар томонидан авлиё, деб тан олинган экан.\nУ мадрасадаги ўқишини тугатиб, овулига қайтгач, этикдўзликни давом эттирган. Шу билан бирга, қатор йиллар мобайнида халқ орасида илм - ҳунарни, эзгуликни тарғиб қилган.\nҚанарбой ота 1899 йилда 63 ёшида рихлатга юз тутади. Шу куни кечаси Усен исмли яқин қариндошининг тушига кириб: «Мени ўз ҳужрамнинг ёнига кўминглар. Таҳорат олиб турсанглар бас, намозни тегишли мулла келиб ўқийди», дейди.\n1969 йилда Суйеқул Тоқанов бошчилигида чорвадор - қурувчиларнинг қўл меҳнати эвазига масжид бунёд этилди.1980 йилда эса номи республикамизга яхши таниш бўлган чорвадор Тобан Раметов отанинг қабри устига мақбара қурдиртирган.\nДарҳақиқат, юртимиз истиқлолга эришганидан сўнг, барча қадрият ва урф-одатларимиз қайта тикланди. Тарихимиз, маънавиятимиз, маданиятимиз, динимиз жонланди. Муқаддас қадамжоларга бўлган эътибор кучайтирилди.\n2004 йил 6 декабрда Қанарбой ота мангу қўним топган масканни обод этиш мақсадида «Қанарбой ота» хайрия жамғармаси ташкил этилиб, унинг ҳисоб рақами очилди. Орадан кўп вақт ўтмай, яъни 2005 йилнинг 16 апрелида янги масжид қурилишига биринчи ғишт қўйилди. Саховатпеша, олийҳиммат халқимизнинг кўмаги билан қисқа вақт мобайнида масжид қурилиб фойдаланишга топширилди.\nЭътиборлиси, 2006 йилда Қанарбой ота таваллудининг 170 йиллиги, 2016 йилда эса 180 йиллиги вилоят миқёсида кенг нишонланди.\nБугунги кунда жамғарма ҳуқуқий шакли ўзгартирилиб, «Қанарбой ота» хайрия жамоат фондига айлантирилди.\nҚайта рўйхатдан ўтказилган жамоат фонди мақсад ва вазифалари аждодлар меросини авлодларга етказиш, ёшларни она тилимизга, маданиятимиз, урф-одатларимиз ва анъаналаримизга ҳурмат руҳида тарбиялаш ҳамда уларда Ватанга муҳаббат туйғусини юксалтиришда ҳисса қўшишдан иборатдир.\n«Савоб изласанг, остонангни обод қил», деганларидек туман ҳокими Хамроев Соли Фармонович раҳбарлигида қатор ташкилотлар ҳомийлигида зиёратгоҳда олиб борилаётган ишлар кўлами бугун бениҳоя кенг. Амалга оширилаётган бунёдкорликлардан кўзланган мақсад эса аждодлар меросини қадрлаш, уларнинг эзгу ишларини ёшлар қалбига чуқур сингдириш, тарихимиз, урф-одатларимизни асраб-авайлаш ҳамда муқаддас қадамжога ташриф буюрувчи зиёратчиларга қулайликлар яратишдир.\nАлбатта, яратилган шарт-шароит ва қулайликлар аҳолининг юрагидан жой олиб, бу ерга келиб-кетувчи зиёратчилар сонининг ортишига, уларнинг хурсандчилигига сабаб бўлмоқда.


Шавкат Мирзиёев Сеул мэрини қабул қилди\n21:32 / 03.07.2017\nЎзбекистон Республикаси президенти Шавкат Мирзиёев 3 июль куни Сеул шаҳри мэри Пак Вон Сунни қабул қилди. Бу ҳақда ЎзА хабар берди.\nСеул шаҳри мэри президентга Корея Республикаси президенти Мун Чжэ Иннинг ушбу мамлакатга жорий йил давомида давлат ташрифи билан бориш таклифини шахсан топшириш учун Тошкентга келган.\nДавлат раҳбари таклифни мамнуният билан қабул қилар экан, бугун Ўзбекистон билан Жанубий Кореяни дўстлик ришталари, ўзаро манфаатли ҳамкорлик ва стратегик шериклик муносабатлари мустаҳкам боғлаб турганини алоҳида таъкидлади.\nКорея Республикаси Ўзбекистонда саноат ва инфратузилмани диверсификация ва модернизация қилишга доир устувор дастурларни амалга оширишда анъанавий етакчи инвестицион ва технологик шерик ҳисобланади. Жанубий Кореянинг етакчи компаниялари ва банкларининг 7 миллиард доллардан зиёд инвестициялари жалб этилган ҳолда иқтисодиётимизнинг турли тармоқларида ўнлаб йирик лойиҳалар амалга оширилди ва амалга оширилмоқда.\nШавкат Мирзиёев октябрда Брюсселга ташриф буюради\n16:27 / 22.05.2018


Кимдан яхшилик кўрдик, кимдан ёмонлик,\nКимдир жабр қилди, кимдир омонлик.\nБиров холимизга етти, биров етмади,\nСохта қалблар кетди, дўстлар кетмади.\nБу дунё шундай билиб бўлмайди.\nОрзу ҳаваслар кўп кўнгил тўлмайди,\nХом сут эмган банда ҳеч ҳам тўймайди.\nШукур қилиб яшашликни ҳеч ҳам суймайди…


Архивы ўтди | KITAB.UZ\nТДПУда кўзи ожиз абитуриентлар учун имтиҳонлар бўлиб ўтди\n2020 йил 11 сентябрь куни бўлиб ўтган Сенатнинг еттинчи ялпи мажлисида “Ногиронлиги бўлган шахсларнинг ҳуқуқлари тўғрисида”ги Ўзбекистон Республикаси Қонуни сенаторлар томонидан муҳокама қилинди. Ва ушбу Қонун сенаторлар томонидан маъқулланди. Ҳозирги пайтда Ўзбекистонда 700 мингдан ортиқ ногиронлиги бўлган шахслар, шу жумладан 100 мингдан ортиқ 16 ёшгача ногиронлиги бўлган болалар истиқомат қилмоқда.Батафсил ўқинг\nБулунғурда йўлда маст ҳолда ётган йигитни “Нексия” босиб ўтди\n11 сентябрь куни соат 5:30 ларда, Самарқанд вилояти, Булунғур тумани ҳудудидан ўтган 4М-503 автомобиль йўлининг 4-километрида, ҳайдовчи, 1990 йилда туғилган М.А. “Нексия” русумли автомобилни бошқариб кетаётиб, олдинда, йўл қатнов қисмининг ўртасида маст ҳолда, чопонга ўраниб ётган, пиёда 2000 йилда туғилган А.Э.ни устидан босиб ўтиб, ЙТҲ содир этган. Натижада, 20 ёшлиБатафсил ўқинг\nПОЁН РАВШАНОВ 79 ЁШИДА ОЛАМДАН ЎТДИ….\nПОЁН РАВШАНОВ 79 ЁШИДА ОЛАМДАН ЎТДИ. Поён Равшанов 1941 йилда Қамаши тумани Катта Дўстберди қишлоғида туғилган. Самарқанд Давлат университетининг филология факултетини тамомлаган. Қарши Давлат университети фахрий профессори. 70 дан ортиқ илмий-тарихий , бадиий асарлар муаллифи. Ўзбекистонда хизмат кўрсатган ёшлар мураббийси. Ўзбекистон Ёзувчилар уюшмаси аъзоси. Марҳумнинг оила аъзолари ҳамда қариндошларига чуқурБатафсил ўқинг\nБухоро вилояти ҳокими в.б. Карим Камалов оламдан ўтди\nБугун, 22 август куни Бухоро вилояти ҳокими вазифасини бажарувчи, “Дўстлик” ва “Меҳнат шуҳрати” орденлари соҳиби Карим Жамалович Камалов 65 ёшида оламдан ўтди. Бу ҳақда Бухоро вилояти ҳокимлиги ахборот хизмати маълум қилди. UZREPORT таҳририяти марҳумнинг яқинлари ва оила аъзоларига чуқур таъзия билдиради. Подробнее Манба: Uzreport.Uz


1947 йилда чоп этилган илк “Ўзбекистон халқлари тарихи” II жилдининг мундарижасидан бир парча. Бундан нима хулоса қилишимиз мумкин?\n– ўзбек давлатчилиги XVI асрдан бошланяпти;\n– у даврдаги ўзбеклар тарихчиликда шунчаки “ўзбеклар” деб аталяпти.\nКейинги давр тарихчилигида қандай ўзгаришлар бўлган?\n– ўзбекларни фақат Шайбонийхон ўзбекларига боғлаб қўймаслик учун уларни “кўчманчи ўзбеклар” деб аташ урф бўлган. Бундай терминологик фокус ёрдамида ўзбек тарихчилиги “биз Шайбонийхон ўзбекларидан олдинги халқлар авлодимиз”, дейиш имконини топган, айни пайтда қозоқ, қорақалпоқ, татар ва ҳоказо халқлар тарихчиларига ҳам бу маъқул тушган – ўтмишда Олтин Ўрда халқи ўзбек деб аталгани уларга ёқмас эди, шунинг учун улар ҳозиргача “кўчманчи ўзбеклар” атамасини зўр бериб ишлатишади, уларнинг бугунги ўзбекларга алоқадор эмаслигини/кам алоқадорлигини таъкидлашади;\n– ўзбек давлатчилиги XVI асрдан эмас, милоддан аввалги VII асрдан бошланади, деган постулат илгари сурилган, чунки юқоридаги аргумент ёрдамида бугунги ўзбекларни бу ҳудудларда минг, уч минг, ўн минг йил олдин яшаган халқларга боғлаш имкони туғилди.\nҚайси нуқтаи назар тўғрилиги ҳақида баҳс юритмайман (мутлақ ҳақиқат йўқ ўзи). Айтмоқчи бўлганим – бугунги расмий “миллий” ўзбек тарихи доим ҳам бугунгидай бўлмаган, ўтмиш, тарих, уни бугун қандай қабул қилишимиз йиллар давомида ўзгартириб борилган.\ndata-title="Ўзбек давлатчилиги Шайбонийхондан бошланганми?" data-description="<!-- wp:paragraph --> <p>1947 йилда чоп этилган илк “Ўзбекистон халқлари тарихи” II жилдининг мундарижасидан бир парча. Бундан нима хулоса қилишимиз ..." data-image="https://eltuz.com/wp-content/uploads/2020/06/rasm4297699-scaled.jpg" data-url="https://eltuz.com/kozqarash/214365/" data-services="facebook,odnoklassniki,twitter,telegram" data-counter="ig">


ҚИБРАЙДАГИ “РОМАНТИКЛАР ҚАЛЪАСИ…” (ёки са-ал нордонлаштирилган сатира) - 8 Августа 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Август » 8 » ҚИБРАЙДАГИ “РОМАНТИКЛАР ҚАЛЪАСИ…” (ёки са-ал нордонлаштирилган сатира)\nЎнқўрғондан шундоқ ўнгга бурилиб тўғрига юрсангиз, Мой қўрғонига борасиз. Аммо Мой қўрғонигача боришингиз шарт эмас. Сизни йўлда "Зафаробод” қишлоғи қарши олади. Нега қишлоқ "Зафаробод” экан деб ўйланиб қоламан. Ҳойнаҳой, кимдир қачонлардир шу ерда душманга қарши курашиб зафар қучган-у, кейин қишлоқни обод қилган бўлса керак. Локигин қишлоқ сира обод қилинганга ўхшамайди. Биттагина дўкони бор. Бу дўконда нондан михгача ҳамма нарса топилади. Фақат дўконга кирсангиз, жуда эҳтиёт бўлинг. Башарти билиб-билмай, сотувчининг асабига тегиб қўйсангиз, ҳаётда сизга нарса сотмайди. Ана ундан кейин йўлкира қилиб ўша нарсани икки баробар қимматига шаҳардан топиб келасиз. Шу сизга керакми?..\nҲа, майли, ҳозир ғийбатнинг мавриди эмас. Энди шундоқ чап кўчага кириб "қалъа”га ўтинг. Фақат "қалъанинг баланд девори йўқ экан. Шуям қалъами?, дея энсангизни қотирманг. Агар ўтган замонларда каттадан-катта қалъаларда яшаган ўша тумонот одамларнинг юраги сичқонникидек майда бўлган чиқса, биз айбдорми? Бизнинг қалъа очиқ қалъалардан. Атайин девор қурилмаган. Чунки биз манаман деган душмангаям тўғри йўлни кўрсатиб қўя оладиганлар хилиданмиз. Мабодо душман зўр, юзсиз, шартаки бўлса, мана деб уйларимиз эшигиниям очиб қўя оламиз. Эҳ-ҳе, шу кунгача қанчасини кўрдик биз қалъадагилар…\nАйтганча, нега бизнинг қалъа "романтиклар қалъаси” деб аталишини биласизми? Билмайси-из. Барака топишсин, электр ташкилотидагилар меҳр кўрсатворишган бизга. Худди ўшалар ҳаммамизни романтикка айлантиришган.\n— Ҳой фуқаролар, — дейишган бир кун келиб. — Бу ёруғ дунёнинг шундоғам ғам-андуҳлари, муаммолари кўп. Шундоғам куни билан талашиб-тортишиб, итдай, эшакдай ишлаб чарчайсизлар. Келинглар, сизларга ҳеч бўлмаса қоронғи кечаларни романтикага айлантириб берамиз! Ишоновринг, ҳаммангиз романтикка айланасиз…\nКўрибсизки, дўппини бошдан олгунча романтикка айландик қўйдик…\nОҳ, кечалар шам ёруғида росмана романтик кечаркан. Тўғри-да, ой ҳам кечаси чиқади. Ой шуъласида кўча кезиш ҳам романтика…\nБиз романтикага шунчалар берилиб кетдикки, биттагина дўконимизда шам қолмаса, йўлкира қилиб бўлсаям ўша матоҳни шаҳардан опкеладиган бўлдик. Ие, шамсиз романтика романтикамиди…\nЭлектр ташкилотидагилар ҳам биздаги романтикани кўргач, азбаройи илҳомланиб кетганидан, дарахт шохлари бир марта шитирлаб қўйсаям чироқларимизни ўчирадиган бўлишди. Ҳаво айниса-ку, ва-абще масъулиятни ўн ҳисса ортиқроқ ҳис этиб, чироқ ўчиришга чопадиган бўлишди…\nИкки томчи ёмғир томчиладими, тамом, ўсмир, йигит ёшидагилар қолиб биздай эллик беш, саксонни уриб қўйганлар ҳам романтик лаҳзалардан "баҳра” оладиган бўлдик…\nҲа, бизнинг Қибрайдаги романтика қалъамиз ана шунақа романтик, кимсан электр ташкилотининг назарига тушган қалъалардан.\nФақат… Романтика кўпайиб кетсаям бўлмаскан. Тирикчиликнинг мазаси қочаркан. Нега дейсизми? Э, биродар, ҳозир техника асри. Ҳамма нарса ўша бизнинг меҳрли ҳомиймиз электр ташкилоти тарқатадиган қувватга ишлайди. Романтик кеча бошландими, тамом, компьютердан тортиб, бошқасигача кўзларини юмишади-ю, биз ака-опа-эна-додаларининг романтикасига маҳлиё бўлганча тош қотади. Ишқилиб, ўзи асрасин! Кўз тегмасин!..\nШундай романтик кечаларда романтикадан баҳра оли-иб ўтириб, ўйлаб қоламиз.\nХудо кўрсатмасин, бизнинг романтик лаҳзаларимиз бошлиқларимизнинг жонига тегса-ю, ҳаммамизни қаторасига ишдан қувиб солишса, электр ташкилотидаги меҳрли ва зийрак ҳомийларимиз бизни боқиб олишармикан?\nАгар Қибрайдаги электр ташкилоти раҳбарларининг фаросати бўлса, шу фелетондан тўғри хулоса чиқаришади. Ҳадеганда чироқни узиб, одамларни романтик эртаклар билан алдамайдиган бўлишади. Агар ўша раҳбарларнинг фаросати бутун бўлса, маҳалладагиларни ҳаётга романтик кўз билан эмас, реал кўз билан боқишга кўниктиришади. Яъни, бесабабдан-бесабаб чироқ ўчиришмайди. Агар ўшаларнинг иймони бутун бўлса, чироқсиз уйда фақат боқий дунёга кетганлар учунгина шам ёқиш мумкинлигига ишонишади. Маҳалла-кўйни шам ёруғидан нари бўлишга ундаб туришади. Агар шу раҳбарларнинг мияси бутун бўлса, чироқ ўчираверишлари яхшиликка олиб келмаслигини, бир кун келиб маҳалладагилар оммавий равишда тегишли идораларга арз қилиши муқаррарлигини англаб етишади.


Ўзбекистон Фанлар академияси Абу Райҳон Беруний номидаги Шарқшунослик институтининг янги биноси фойдаланишга топширилди.\nЎзА хабарига кўра, шу муносабат билан ўтказилган тадбирда Ўзбекистон Республикаси Бош вазири Абдулла Арипов, Ўмон Султонлигининг Мерос ва маданият вазири Саййид Ҳайсам бин Тариқ ал-Саъид ҳамда Вақф ва дин ишлари вазири Шайх Абдулла бин Муҳаммад бин Абдулла ас-Салимий иштирок этди. Улар институтда яратилган кенг имкониятлар, музей, иш хоналари, қўлёзмалар сақланаётган кутубхона, лаборатория билан танишди. Иш жараёнларини кузатди.\nИнститутдаги 26 минг қўлёзма ва 40 мингга яқин тошбосма тўпламлари ноёб манба ҳисобланади. Уларнинг "ёши" асрлар билан ўлчанади.\nДругие материалы в этой категории: « Вилоят бош имоми ёшларни аждодларга муносиб бўлишга чақирди\tВакилларимиз хабар қилади: ҳуқуқбузарликнинг салбий оқибатлари тушунтирилди »


LG Electronics компанияси CES Innovation Awards’нинг 21 йўналишида ғолиб бўлди\n13:53 / 11.11.2016\nLG компанияси ўзининг LGSIGNATURE OLED-телевизори учун бешинчи марта ва “Энг Яхши Инновациялар” йўналишида иккинчи марта кетма-кет CES Innovation Award’нинг мукофотига лойиқ кўрилди.\nLG Electronics (LG) технология ва дизайн соҳасидаги иннова-циялари учун Истеъмолчи технологиялар ассоциацияси (ConsumerTechnologyAssociation (CTA™) томонидан эътироф этилди. У CES 2017 Innovation Awards’нинг 21 мукофотини қўлга киритишга муваффақ бўлди – LGSIGNATURE, OLED-телевизор, шунингдек LG V20 юқори самарали мультимедиа смартфони каби ультра-премиум маҳсулотлари учун олинган мукофотлар шулар жумласидандир. LG’нинг OLED телеви-зорлари бешинчи йил кетма-кет CES Innovation Award мукофотига муносиб кўрилмоқда.\nБундан ташқари, CES 2017 дунёдаги энг йирик технологиялар кўргазмасининг 50 йиллигини нишонламоқда. LG 11та юқори рақобат кузатилган йўналишларда эътирофга сазовор бўлди – маиший технология, аудио ва видео маҳсулотлар, симсиз телефонлар ва аксессуарлар, видео дисплейлар, Smart Home маҳсулотлари, дунёни яхшиловчи технологиялар, эко-дизайн/чидамли технологиялар, портатив медиа-плеерлар ва компьютер периферияси. Мукофотга сазовор бўлган маҳсулотлар 2017 йилнинг 5-7 январида Лас-Вегасдаги CES 2017 кўргазмасида намойиш этилади.\nCES 2017 InnovationAward мукофотларини қўлга киритишда LGSIGNATURE бренди ўзининг телевизорлари, кир ювиш машиналари ва идиш-товоқ ювувчи технологияси билан етакчилик қилди. LGSIGNATURE маҳсулотлари LG’нинг энг илғор технологиялари ва дунё аҳли талабига жавоб берувчи дизайнни ўзида уйғунлаштирган.\nCES Innovation Awards мукофоти ғолиблари ҳар йили CTA ва Америка саноат дизайнерлари жамиятининг қўллаб-қувватлаши остида ҳу саноат дизайнерлари, муҳандислар ва журналистлар гуруҳи томонидан танланади. Улар маҳсулотларни истеъмолчи учун аҳамиятга эга бир қатор жиҳатларига (эстетика, инновацион дизайн, сифат ва турмуш сифатига қўшган ҳиссаси) кўра баҳолашади.\nLG’нинг Innovation Award мукофотлари эгаларининг тўлиқ рўйхати компания томонидан 2017 йилнинг 4 январида CES матбуот конференциясида Лас-Вегасдаги MandalayBayResort’да эълон қилинади.\nLGElectronics компанияси ҳақида:\nLG Electronics, Inc (KSE: 066570.KS) электроника, мобил алоқа ва маиший техника бозоридаги инновацион технологиялар ишлаб чиқарувчиси ва етакчиси ҳисобланади. Компаниянинг бутун дунё бўйлаб 125 идорасида 77 минг киши фаолият юритади. 2015 йилги умумий сотувлар ҳажми – 48,8 миллиард АҚШ доллари. LG тўрт бўлимга эга: HomeAppliance&AirSolutions, MobileCommunications, HomeEntertainment ва VehicleComponents. Компания ҳақида қўшимча маълумот олиш учун қуйидаги сайтга ташриф бую-ринг: http://www.lg.com\nLG телевизор OLED CES Innovation Award


Турк лираси қулади. Эрдўғоннинг “мустақиллик учун иқтисодий уруши” нима?\n21 январ 2022, Тошкент вақти: 10:06\nдекабр 08, 2021\nВалюта бозоридаги саросима ва танқидларга қарамай, президент Ражаб Тоййиб Эрдўғон фоиз ставкаларини камайтириш сиёсатини давом эттирмоқда.\nТурк лираси йил бошидан буён 40 фоизга қадрсизланиб, дунёдаги энг беқарор валюталаридан бирига айланди. Истеъмол моллари нархлари кескин ошганига қарамай, мамлакат президенти Ражаб Тоййиб Эрдўғон фоиз ставкаларини камайтириш сиёсатини давом эттирмоқда.\nСентябрдан буён Туркия Марказий банки инфляция қарийб 20 фоизга ўсганига қарамай, қарзлар баҳосини 4 фоизга пасайтирди – бу мамлакат президентининг истаги эди.\n19 йилдирки иқтидорда қолаётган ва тобора авторитарлашиб бораётган президент Эрдўғон иқтисодчиларнинг ставкалар кўтарилса, нархлар тушиши мумкинлиги ҳақидаги фикрларига терс ўлароқ “инфляцияга айнан юқори фоиз ставкалари сабаб бўляпти”, деган фикрда қатъий.\nТурк лираси қадрсизланиши ортидан туркияликлар iPhone сотиб ололмаяпти\nФоиз ставкалари пасайтирилиши Марказий банкнинг мустақиллигини шубҳа остига қўйди, ноанъанавий пул-кредит сиёсати эса хорижий инвесторларни ҳуркитмоқда – улар ҳозирда Туркиядаги активларидан қутулиш пайига тушганлар. Туркия фуқаролари эса шиддатли инфляциядан ҳимоялаш учун ўз жамғармаларини чет эл валютасига ва тиллага айлантиришга шошилмоқда.\n“Одамлар ёстиқ остига бекитиб қўйган пулларини олиб келиб, доллар сотиб олишмоқда. Бу ваҳималар қачон битади, оқибати нима бўлади? Ҳамма хавотирга тушган”, дейди валюта айрибошлаш шохобчаси ходимаси Ҳулё Ўрак.\nУшбу ваҳималар манзарасида турк лираси курси доллар ва еврога нисбатан тушиб кетиб, устма-уст антирекорд қайд этмоқда.\n23 ноябрь куни – Эрдўғон ноанъанавий пул сиёсатидан кечмаслигини айтганида лиранинг долларга нисбати 13.44 га пасайиб, рекорд ўрнатилганди. Ўтган сешанбада эса турк валютаси янада арзонлаб, бир доллар баҳоси 14 лирага чиқди.\nЧоршанба куни Туркия Марказий банки вазиятни тузатиш учун валюта захираларини ишга солишини эълон қилганидан сўнггина курс бир оз мустаҳкамланди.\nВалюта инқирози аҳолининг турмуш даражасида акс этмай қолмаяпти. Сўнгги расмий маълумотларга кўра, инфляция даражаси 21 фоиздан ошган – шунга яраша бирламчи эҳтиёж моллари кескин қимматлашган. Мамлакатда кўплаб одамлар моддий қийинчиликларни бошидан кечирмоқда.\nИнфляцияни ўрганиш бўйича мустақил гуруҳ (Inflation Research Group) эса курс лираси расмий статистикадан анча ортиқ – нақ 58 фоизга қадрсизланган, деб ҳисоблайди. Мухолифат партиялари ҳам инфляцияга доир расмий маълумотларга кўпдан бери ишонмай қўйишган.\nЛира девальвацияси импорт маҳсулотлар, ёқилғи ва кундалик эҳтиёж моллари нархи кўтарилишига олиб келди. Шунингдек, уй-жой, ижара каби долларга боғланган нархлар ҳам ошди.\nИстанбулдаги Коч университети иқтисодиёт профессори Селва Демиралп мамлакатдаги иқтисодий беқарорлик туфайли юқори малакали кадрлар чет элга чиқиб кетишидан хавотирда эканини айтади.\nЭрдўғоннинг пул-кредит сиёсати ва унинг оқибатлари\nЭрдўғон ислом динида судхўрлик гуноҳ саналишини таъкидлаб келади ва фоиз ставкаларини “барча ёмонликларнинг онаси” деб атайди. У ставкалар пасайтирилишига қарши чиққани учун Марказий банкнинг уч раҳбарини ишдан бўшатган. Ўтган пайшанбада эса у яна бир карра молия вазирини алмаштирди: янги вазир фоизларни камайтириш ғояси тарафдори эканлиги ўртага чиққач, лира курси яна бир оз пасайди.\nТуркия раҳбари миллий валюта қулашида “Туркия иқтисодиётини хароб қилишга интилаётган” хорижий кучларни айблади ва унинг ҳукумати “мустақиллик учун иқтисодий кураш” олиб бораётганини таъкидлади.\nИқтисодчи Демиралпга кўра, ҳукумат одатда нархларни тутиб туриш учун қўлланадиган чораларнинг тамом тескарисини қилмоқда.\n“Марказий банк фоиз ставкаларини камайтирган ҳолда инфляция босимини тийиш мумкин, дейди. Бозор эса бунга ишонмаяпти”, дейди эксперт.\nИқтисодчига кўра, Туркия инфляцияни жиловлашни эмас, иқтисодиёт ўсишини кўпроқ кўзлаяпти, аммо “ушбу босқичда ўсишга эришиш маҳол, чунки инқироз туфайли бўлаётган ваҳималар, мавҳумлик ва харажатлар ортиши иқтисодиётга катта талафот етказмоқда”, урғулайди у.\nМамлакатдаги инфляция ва қимматчилик Эрдўғоннинг обрў-эътиборига жиддий путур етказмоқда: ижтимоий сўровлар натижаларига кўра унинг иқтисодий сиёсатидан норозилар ҳатто ўз тарафдорлари орасида ҳам бор.\nЎтган ҳафтада полиция Истанбул ва бошқа шаҳарларда турмуш шароити оғирлашгани важидан кўча акцияларига чиққан оломонни куч билан тарқатди. Ўнлаб намойишчилар ҳибс қилинди.\nИжтимоий сўровларга кўра, Эрдўғоннинг ҳукмрон партиясига қарши тузилган мухолифат партиялар альянси кун сайин обрў қозонмоқда. Мухолифат коалицияси вакиллари муддатидан олдин сайлов ўтказишни талаб қилишмоқда, нўноқ иқтисодий сиёсати учун Эрдўғонни “хоин” деб атаётганлар ҳам анчагина.\nЭрдўғон муддатидан аввал сайлов ўтказишни рад этиб, сайлов белгиланган вақтида – 2023 йилда бўлишини таъкидламоқда.\nЯқинда у ҳукумат 50 мингта янги иш ўрни яратиш имконини берувчи дастурни ишлаб чиқаётганини, энг кам иш ҳақи оширилишини маълум қилди.\n“Биз харид қуввати тушиб кетган фуқароларимизни тинчлантириш учун изчил чора-тадбирларни қабул қилишга тайёрланяпмиз”, деди Туркия президенти.\nТуркия президентига Россия ҳудудлари ва Шинжонни ўз ичига олган турк дунёси харитаси ҳадя қилинди\nЭрдўғон турк фаолини ҳимоя қилиб чиққан элчиларни мамлакатдан бадарға қилишга буйруқ берди\nЭрдўғон яна бир марта Туркия Қримни Россия ҳудуди сифатида тан олмаслигини билдирди\nҲокимлик "Мирзиёев дастурчисини" чув тушуришга уринди\nOzodNazar: “Meнимча”: Каримов пропагандаси қайтдими?\nOzodNazar: Эски Қозоғистон куёвлари ишдан олинди\nЎзбекистон ва Беларус: Икки шахс иродасига боғланган муносабат\nАвстралиядан депортация қилинган Жокович ва дунë бўйлаб тарқалаëтган Омикрон штамми\nҚишки таътилдан сўнг ўқувчилар ва талабалар бир ой давомида онлайн таълим олади\nПрезидент Сирдарё ва Хоразм вилоятлари ҳокимларига ҳайфсан берди\nЖССТ коронавирусга қарши эмланмаганларга ҳам саёҳат қилиш учун рухсат беришни таклиф қилди\nҚозоғистонда фаоллар “Январь воқеалари” юзасидан комиссия тузишни талаб қилмоқда\nШавкат Мирзиёев Қозоғистон президентини қўллаб-қувватлашини билдирди\nСобиқ маҳалла котиби: Ёшларга етакчи эмас, ёшларга иш керак!\nМиразиз Бозоров устидан суд: Блогерни уй қамоғидан чиқариш талаби рад этилди\nСамарқанддаги Беньков уйини ҳимоя қилган журналист жаримага тортилди\nТаҳлил: ЕИ Қозоғистондаги ҳодисаларга қандай жавоб бериши керак?\nБлинкен Киевда: АҚШ Украинага ҳарбий ёрдамни оширмоқда


Овқатхўрлик – фожиамизми ёки устунлигимиз? - SanjarSaid\n3 й. аввал\tМулоҳаза87\nҲамма гап-сўз рекорд палов тайёрлангандан кейин бошланди. Куни кеча Наманганда Наврўз тарихидаги энг катта – 5 тонналик сумалак тайёрланганидан сўнг янада авж олди. Келиб-келиб овқат тайёрлаш бўйича рекордлар китобига кирамизми, илм-фан, ишлаб чиқариш ва бошқа соҳалар қолиб овқатхўрликка ўралашиб қолдик, энди ҳовузда энг катта чойни қайнатамиз, ғорда энг катта сомсани ёпамиз, қабилидаги иддао ва киноялар ошгандан-тошди. Бир томондан қараганда овқат борасида рекорд ўрнатиб, бошқа соҳаларда ортда қолаётганимиз, дардимиз еб-ичишу маишатбозлик бўлиб бораётгани жуда ёмон. Қорин дардида ўнлаб километрларни босиб ўтиб ҳали у, ҳали бу янги очилган ошхонадаги антиқа таомни татиб кўришга қанча вақт ва маблағ сарфлаётганимиз ҳақида жиддий ўйлаб кўриш керак. Қолаверса доимо тўқ қорин билан юриш одамни дангасаликка, ҳам жисмоний, ҳам руҳий, ҳам ақлий ланжликка, уйқучилик, семизлик, фикрсизликка олиб бориши исбот талаб қилинмайдиган ҳақиқатдир.\nАммо танганинг иккинчи томони ҳам бор. Овқат борасида катта ютуқларга эришиш, таомни санъат даражасида тайёрлаш, бу борада кетма-кет рекордларни ўрнатиш – бизнинг ютуғимиз, устунлигимиз бўлиши ҳам мумкин. Бошқаларни билмадиму, Ўзбекистонда бўлиб қайтган қайси бир чет элликдан юртимизнинг қайси жиҳатлари сизга энг кўп ёқди, деб сўрасам, албатта «одамлари ва таомлари» деган жавобни олганман. Ҳа, бизнинг тарихий обидаларимиз, замонавий биноларимиз, шириндан-шакар меваларимиз дунё аҳлини у қадар ҳайратлантира олмайди. Буни тан олиш керак холос. Дунё бугун шу даражада тараққий этдики, ривожланган юрт одамларини осмонўпар бинолар, замонавий ва ҳашаматли иншоотлар билан ажаблантириш жуда қийин. Бу сўзлар фақатгина шахсий хулоса ва кузатувларим эмас, туризм, экспорт-импорт соҳасида катта тажрибага эга суҳбатдошларим фикри, бу борада фаолият олиб боргандан кейинолган сабоқларига ҳам асосланган. Биз туризм бўйича ҳеч бўлмаса Қозоғистон даражасига чиқишимиз учун ҳам жуда кўп маблағ, ресурс, тажриба ва вақт керак. «Қудратимизни билмоқчи бўлсангиз, биз қурган иморатларга боқинг», деб баралла айтишимиз учун энди баландлиги камида 1,5 км лик бино ёки ҳавода муаллақ осилиб турувчи уй қуришимиз лозим. Афсуски, бизнинг давлат ҳозирча у даражада ривожлангани йўқ.\nЛекин таомларни мазали тайёрлаш масаласида дунёда бизга етадигани кам, жуда саноқли. Гастрономик туризм бўйича катта салоҳиятга эга эканимиз, миллий таомларнинг хилма-хил, ранг-баранглиги, янгидан-янги таъм ва мазаларни кашф қилаётганимизни тўғри баҳолаб, буни иллат ёки нуқсон эмас, балки имконият деб қабул қилишимиз керак. Майли, яна энг катта сомса, энг катта шилпилдоқ, энг улкан кабоб тайёрлансин, Кулинария университети, ошпазлик марказлари очилсин, биз бу борада нодир қобилиятга эга эканимизни, дунёнинг исталган ошхонаси билан дадил рақобатга киришишимизни оламга жар солайлик. Чет элликлар ўзбек миллий таомларини истеъмол қилаётганда «гастрономик оргазм»ни ҳис этиб, бу ҳолатни бутун умр ёддан чиқармасин, гап таом мазаси ҳақида кетганида албатта Ўзбекистонни эсга олсин. Ўзбек таомларининг мазаси бутун дунёда ўзгармас эталонга айланиши керак.\nMar 24, 2018 sanjarsaid\nовқатланиш, палов, рекорд, туризм


ҚЎШМА ФАКУЛЬТЕТ ТАШКИЛ ЭТИЛАДИ » Навоий вилоят ветеринария бошкармаси\nВетеринария бошкармаси » Ташкилот хакида » Янгиликлар » ҚЎШМА ФАКУЛЬТЕТ ТАШКИЛ ЭТИЛАДИ\nСана: 3-03-2020, 14:55 | Бўлим: Ташкилот хакида » Янгиликлар\nСАМАРҚАНДДА ЛАТВИЯ УНИВЕРСИТЕТИ БИЛАН ҚЎШМА ФАКУЛЬТЕТ ТАШКИЛ ЭТИЛАДИ\nЛатвия табиий фанлар ва технологиялар университетининг халқаро алоқалар бўйича мутахассислари Волдемарс Барисс ва Лигита Ваита ҳамда “Baltic Center” ташкилоти вакили Ксения Долченколар қўмитанинг Самарқанд ветеринария медицинаси институтига ташриф буюрди.\nТашриф давомида ректор бошчилигидаги институт жамоаси ва латвиялик экспертлар ўртасида таълим соҳасига оид музокаралар олиб борилди. Учрашув давомида бир қатор масалалар муҳокама қилиниб, ташкил этилаётган қўшма факультетнинг молиявий, иқтисодий, ҳуқуқий ва ижтимоий жиҳатларига алоҳида эътибор қаратилди.\nМаълумки, Латвия Университети ва Самарқанд ветеринария медицинаси институти ўртасида “Озиқ овқат хавфсизлиги ва инновациялар” йўналишида қўшма факультет ташкил этиш бўйича музокаралар бошланиб, ниҳоясига етди. Натижада ҳар иккала олий таълим муассасаси ўртасида қўшма факультет ташкил этиш борасида келишувга эришилди. Янги 2020-2021 ўқув йилидан бошлаб факультетга талабаларни қабул қилиш жараёнлари бошланади.\nҚабул жараёнларида турли имтиёзлар берилиши кўзда тутилган мазкур лойиҳа доирасида 12 кишидан кам бўлмаган гуруҳлар ташкил этилади. Таълим инглиз тилида олиб борилади. “2+2” дастури бўйича ёшлар икки йил Самарқанд ветеринария медицинаси институтида, икки йил Латвияда таълим олишади. Инглиз тилини ўзлаштирган ва турли хил тил ўргатувчи дастурлар сертификатига эга бўлган ёшлар бир вақтнинг ўзида иккита дипломга эга бўлишади.\nШунингдек, мулоқот давомида ҳамкорликнинг янги босқичи, магистратура таълим йўналишини “1+1” дастури бўйича ташкил этиш борасидаги масалалар ҳам кун тартибида бўлди.


Дунёда шаҳарлар кўп. Чиройли, катта, гавжум... Улар орасида ўзгача деган сўзни саноқли шаҳарларга нисбатангина ишлатиш мумкин. Япония пойтахти Токиони ана шундай ўзгача шаҳарлар сирасига киритса бўлади. Тақдир тақозоси билан Япониянинг ажойиб пойтахтига сафар қилиш бахти насиб қилди. Сафар давомида имкон борича олган суратларимизни сизга ҳам илиндик...\nТокиога илк марта борган одам шубҳасиз, ўзгача дунёга тушиб қолгандек бўлади. Тўрт томонда кўп қаватли йўллар (ҳа, йўллар, уйлар эмас), мусиқали пиёдалар ўтиш йўлкаси, одамлардан ҳам кўпроқдек туюладиган назорат камералари ва албатта, одам тўла кўчалар! Токионинг осмонўпар биноларини интернетда кўп кўрган бўлсангиз керак, келинг, биз бу ажойиб шаҳарнинг оддийроқ кўринишига назар солсак.\nТокиони осмонўпар бинолар шаҳри дейишдан кўра одамлар шаҳри десак, тўғрироқ бўлади. Ахир ҳамма шаҳарлар ҳам одамларники-ку, дейишингиз мумкин, аммо Токиода келишингиз билан биринчи кўзга ташланадиган жиҳат кўчаларнинг одамлар билан тўла экани. Одамларнинг кўчаларни тўлдириб юришлари Япониянинг белгиларидан бирига айланиб улгурган. Токиода 14 миллионга яқин одам яшайди.\nМасалан, япон «пешеходлари» сайёҳлар учун диққатга сазовор жойга айланиб улгурган. Сибуядаги машҳур пиёдалар йўлкаси ҳақида эшитган бўлсангиз керак. У ерда 7 та йўлнинг кесишмаси бор ва барча томондан одамлар бир вақтда йўлнинг нариги томонига ўтади. Бу йўлакни сайёҳлар томоша қилиши учун махсус майдончалар ҳам қилинган.\nЯпон миллати ҳақида илк тасаввурларим машҳур «Ошин» фильмидан сўнг пайдо бўлган. Японлар чиндан худди ўша фильмдаги каби хушмуомала эканига гувоҳ бўлдим. Қаерга борсангиз, ким билан гаплашманг ўзингизга бўлган ҳурматни сезиб турасиз. Айтайлик, борган кунимиз симкарта сотиб олдим. Уни ҳар хил дастурлар орқали ўрнатиш учун 15-20 дақиқача вақт кетди. Иккита сотувчи ҳафсала билан менга ёрдам берди ва жараён чўзилиб кетгани учун узр ҳам сўрашди. Худди ўша фильмдаги каби эгилибгина...\nЯпониянинг энг машҳур биноси Skytree телеминораси. Афсуски, у ерга борган кунимиз ҳаво булутли ва туман эди. Шу боис Токиони 643 метр баландликдан кўриш насиб қилмади. Миноранинг ярми ҳам кўринмаётганди туман сабаб. Шундай бўлса-да, миноранинг тепасига чиқиш учун чипта сотиб олиш учун кассага бордим. Аммо ҳар қанча ғалати туюлмасин кассадаги қиз мени чипта олиш фикрида қайтарди. У тепада фақат булут кўринишини, бекорга пул сарфлаганим қолишини айтди. Мантиқан олиб қараганда кассадагилар кўпроқ чипта сотиши керак, аммо уларга асосий вазифа сифатида Токио меҳмонлари бу шаҳардан ёмон таассурот билан қайтмасликлари қўйилган кўринади.\nТокио метроси ҳақида алоҳида гапириш мумкин. Дунёдаги энг катта метролардан бири бўлган Токио метросининг харитасини кўрганда унда бирор ерга бориш жуда мураккаб деб ўйлаш мумкин, аммо аслида бу метрополитендан фойдаланиш жуда қулай. Ҳар бир станциянинг кираверишида метро харитаси бор. У инглиз ва япон тилларида ёзилган. Станциялар рақамлар билан белгиланган ва алоҳида ранг билан бўялган.\nҚаерга боришингизни билсангиз, асло адашиб кетмайсиз. Кўп қаватли бекатларнинг ҳар бирида турли йўналишлар бўйича метрога чиқиш мумкин. Агар Японияда Skytree минорасига бормоқчи бўлсангиз, «Oshigae» станциясини топинг. Шундоқ чиқишингиз билан қаршингизда маҳобатли Токио минораси кўринади. Унинг атрофидаги кўчаларда Skytree қаерда эканини кўрсатадиган белгилар жуда кўп.\nТокио метроси поездларнинг тез келмаслиги билан Тошкент метросига ўхшаб кетади (масалан, Москва метросида кундузлари поездни одатда бир дақиқа ҳам кутмайсиз). Метро нархи бир хил эмас, қайси бекатга боришингизга қараб турли нархлар белгиланган. Skytree`гача 10 та станция юриш керак бўлди ва бу учун 250 иенага чипта сотиб олдим. Бу тахминан 2,2 АҚШ доллари дегани. Бу ўртача нарх, қимматроқ ва арзонроқ йўналишлар ҳам бор.\nСафаримиз давомида Токио кўчаларида Ўзбекистон байроқлари осиғлиқ турганини кўриш ёқимли бўлди. Чунки ўша вақтда президент Шавкат Мирзиёев Японияда расмий ташриф билан бўлиб турганди.\nСамолётга чиққанда эса Яратганнинг қудратига яна бир бор гувоҳ бўлишингиз мумкин... Токио тубсиз ва чексиз Тинч океани соҳилида жойлашган. Учоқ осмонга кўтарилиши билан қуруқликнинг охирида эканингизни кўрасиз. Сайёрамиз чиндан думалоқ экани билинади. Кўз ўнгингизда уммон сирти думалоқ Ерда муаллақ турганини кўриб, ҳайратда қоласиз. Ердан қараганда осмонга туташиб кетгандек кўринадиган Токионинг осмонўпар бинолари кўзингизга кичкина бўлиб кўринади. Маша шундай ажойиб шаҳар Токио. Агар у ерга бориш имкони туғилса, асло ўтказиб юборманг. Дарвоқе, келаси йил ёзда Токиода ёзги Олимпиада ўйинлари ўтказилади...\nThe Times Япония Олимпиадани бекор қилиши мумкинлигини маълум қилди. Япония ҳукумати буни рад этди


Самарқандда хавфни бошқариш тизимининг тўлиқ жорий этилиши юзасидан матбуот анжумани бўлиб ўтди\nСамарқандда хавфни бошқариш тизимининг ...\nМаълумки, охирги икки йил ичида давлатимиз Раҳбари ва ҳукуматимиз томонидан божхона соҳасига оид бир қанча қарор ва фармонлар қабул қилинди.\nИкки йўлакли тизим жорий этилгандан сўнг, йўловчиларнинг божхона назоратидан ўтиш жараёни тезлашди.\nБожхона тизимида 2018 йил 1 декабрдан бошлаб, товар ва транспорт воситалари учун “сариқ” ва “қизил” йўлаклар ҳамда 2019 йил 1 мартдан бошлаб, “яшил” ва “кўк” йўлаклар ишга туширилди.\nНатижада 2018 йил июль-декабрь ойларида ташқи иқтисодий фаолият иштирокчилари томонидан 15,5 фоиз, брокер ташкилотлар томонидан эса 84,5 фоиз БЮДлари тўлдирилиб, божхона органларига тақдим этилган. Бу борадаги кўрсаткичлар 2019 йил январь-май ойларида ташқи иқтисодий фаолият иштирокчилари томонидан 21,5 фоизга, брокер ташкилотлар томонидан эса БЮДларини тақдим этишлари 78,5 фоизни ташкил этилганлигини кўришимиз мумкин.\nЖурналистлар томонидан берилган саволларга божхоначилар тушунарли ва батафсил жавоблар беришди. Анжуманда божхона соҳасидаги ислоҳотларни ташқи иқтисодий фаолият иштирокчиларига етказишда оммавий ахборот воситаларининг ўрни муҳим эканлиги таъкидлаб ўтилди.


Бизнинг авлод зиммасида тарихий вазифа турибди | Ўзбекистон Халқ демократик партияси\nБизнинг авлод зиммасида тарихий вазифа турибди\n2020-04-27 13:04:48 837\nБўлар элнинг болалари бир-бирин дер,\nБўлмас элнинг болалари бир-бирин ер.\nБир бўл энди, кадри баланд қаддингни кер,\nХалқ бўл, элим, халқ бўл, элим, халқ бўл, элим!\nСаховат – шукр аломати. Дарҳақиқат, саховат ва сахийлик энг яхши инсоний хулқлардандир. Саховат киши обрў-эътиборининг покиза сақланишига, эл орасида яхши ном чиқаришига асос бўлади. Инсонлар ўртасида меҳр-муҳаббат пайдо қилади, биродарлик ришталарини мустаҳкамлайди.\nДунёда меҳрнинг, қадриятнинг умри боқийдир. Инсоний фазилатларгина улуғлик сари бошлайди. Қаердаки, меҳр-оқибат, қадр-қиммат мавжуд экан, шу ерда бахтиёрлик, фаровонлик ҳукм сураверади.\nХалқимиз учун синовли кечаётган ушбу кунларда дунёдаги энг қиммат, аммо текинга тарқатиладиган бир нарса – меҳр ва муҳаббатни ҳар нарсадан устун қўйиб, эҳтиёжманд оилаларга беғараз ёрдам кўрсатаётган юртдошларимизни ватанимизнинг асл фарзандлари, дея оламиз.\n2016 йилда Charities Aid халқаро ташкилоти ўтказган тадқиқотга кўра, Ўзбекистон дунё бўйича энг кўп хайр-саховат қиладиган давлатлар орасида 11-ўринни эгаллаган. МДҲ давлатлари ичида эса пешқадами бўлган.\nЎтган йил ушбу рейтингда Ўзбекистонга 27-ўрин берилганди. Мамлакатнинг рейтингдаги ўрни хайрия ташкилотларига маблағ ўтказиш, кўнгилли сифатида ишлаш, нотаниш муҳтож кишига ёрдам бериш каби учта йўналиш бўйича ўртача кўрсаткичдан келиб чиқиб белгиланган.\nWorld Giving Index 2016 рейтингига биноан, Ўзбекистонда аҳоли энг кўп кўнгилли, яъни бепул саховат ишларини амалга оширишни маъқул кўришар экан.\nМуҳтожларга кўмак бериш, якка-ёлғиз кексалар ҳолидан хабар олиш, ногиронлар ва етим болаларни ҳар томонлама қўллаб-қувватлаш халқимизнинг қон-қонига сингиб кетган азалий анъаналардан ҳисобланади.\nДунёнинг барча халқлари, шу жумладан, Ўзбекистон ҳам катта синовдан ўтмоқда. Агар халқ бирлашиб, имкони борлар муҳтожларга ўз ризқини бўлишмас экан, кўпчилик қийналиб қолиши шубҳасиз. Сабаби коронавирус инфекцияси кенг тарқалишининг олдини олиш мақсадида жорий этилган карантин сабабли кундалик даромад эвазига кун кўрувчи юртдошларимиз иқтисод жиҳатидан мушкул аҳволда қолишлари мумкин. Шу сабабли ҳам Президентимиз ташаббуси билан эълон қилинган “Саховат ва кўмак” умумхалқ ҳаракати халқимиз томонидан сидқидилдан қабул қилинди.\nАллоҳга беҳисоб шукрки, юртимизда саховатпеша инсонлар кўп. Хайрия ва эҳсон қилишга шошилаётганлар бисёр. Меҳр-мурувват, ҳамжиҳатлик, сахийлик халқимиз ардоқлаган, асрлар оша амал қилиб келаётган гўзал фазилатдир. Хайр-саховат, сахийлик инсонлар ўртасида меҳр-оқибат ришталарининг мустаҳкамланишига, ўзаро ҳурмат ва тотувликнинг ортишига хизмат қилади. Донолар айтганидек, “Aқлнинг қадри одоб билан, бойлик қадри саховат билан ошади”.\nСаховат орқали нафақат бир муҳтожнинг мушкули осон бўлади, саховатпеша улкан савобларга эга бўлади, шу билан бирга, бу ҳаракат мамлакатда халқнинг бирлашиши, Ватан равнақи, ободлиги учун халқ сифатида ягона бир кучга айланишига муҳим омил бўлади.\nХотиржам, осойишта кунларда яхшилик, мурувват қилиш кўпчиликнинг қўлидан келиши мумкин, лекин бугунгидек саросимали кунларда эл дардига малҳам бўлиш, ўз ризқини юртдоши билан баҳам кўриш ҳақиқий ватанпарварлик белгисидир.\nСахийлик энг яхши инсоний хулқлардандир. Пайғамбаримиз Муҳаммад алайҳиссалом яхшилик қилишда, сахийликда, инфоқ-эҳсон қилишда саховатлиларнинг саховатлиси эдилар.\nҲазрат Оишадан (розияллоҳу анҳо) ривоят қилинади: Набий (саллаллоҳу алайҳи ва саллам) айтдиларки, сахийлик бир дарахтдир, унинг томирлари жаннатда, шохлари эса дунёга тушгандир. Ким унинг бир шохига осилса, уни жаннатга олиб боради. Бахиллик ҳам бир дарахт, томирлари дўзахда ва шохлари дунёга тушган. Ким унинг бир шохига осилса, уни дўзахга олиб боради”.\nХалқимиз узоқ тарихи давомида кўплаб қийинчиликларни бошидан ўтказган, ҳар сафар бундай қийин ҳолатларни ўзининг бағрикенглиги, мурувватпешалиги, сахийлиги каби ҳислатлари орқали енгган. Албатта, бизнинг авлод ҳам зиммасига тушган синовни ёруғ юз билан енгиб ўтишига ишонамиз.\nЎзХДП Марказий Кенгаши раиси ўринбосари,\nОлий Мажлис Қонунчилик палатасидаги партия фракцияси аъзоси.


2019 йилда Оролбўйи ҳудудига 461 минг гектар чўл ўсимликлари экилган\n2019 йилда Оролбўйи ҳудудига 461 минг гектар чўл ўсимликлари экилган. Бу ҳақда «Республикада ўрмонлардан фойдаланиш самарадорлигини ошириш» мавзусида ўтган йиғилишда маълум қилинди. Ўрмон хўжалиги давлат қўмитаси расмийлари томонидан маълум қилинишича, ҳозирги кунда ўрмонзорлар майдони 3,2 млн гектарни, яъни, республика умумий майдонининг 7 фоизини ташкил этади. 2024 йилга бориб бу майдон 6 млн гектарни (11,2 фоиз) ташкил этиши кўзда тутилган.\n«Оролни қайта тиклашнинг икки йўли бор. Биринчиси - Россия дарёлари ўзанини ўзимизга олиб келиш керак. Бунинг учун 25 йил вақт ва ҳар йили 600 млн доллар маблағ кетади. Бунинг иложи йўқ. Иккинчиси, ўрмонзорларни кўпайтириш ва чўл ўсимликларини экиш. Шу йўл билан Оролни қутқариб қола оламиз», деди Ўрмон хажалиги давлат қўмитаси раиси ўринбосари Абдушукур Ҳамзаев.\nТадбирда айтилишича, 2019 йил мобайнида Оролбўйи минтақасига 461 минг гектардан зиёд чўл ўсимликлари экилган. Бу давргача 30 йил давомида 400 минг гектардан камроқ ерларга ўсимликлар экиш ишлари амалга оширилганди. Бу кўрсаткични 2024 йилгача 2,6 млн гектарга чиқариш режалаштирилган.\nЎзбекистонда киши бошига 10 сотих ўрмон тўғри келади. Бу камми ёки кўп?


Алишер Усмонов Британия ва Ирландия бойларини ортда қолдирди\n03 декабр 2020, Тошкент вақти: 00:37\nРоссиялик тадбиркор Алишер Усмонов The Sunday Times нашри ҳар йили эълон қиладиган Буюк Британия ва Ирландиядаги энг бой шахслар рўйхатида биринчи ўринни эгаллади. Ўтган йили у бу рўйхатда иккинчи ўринга қўйилган эди.\n“Металлоинвест” металл-маъдан ширкати соҳиби, Англиянинг Арсенал футбол жамоаси акцияларининг 30 фоизига эга бўлган 59 яшар Алишер Усмоновнинг мулклари 20,3 миллиард АҚШ долларига тенг, деб баҳоланди.\nАйни пайтда Алишер Усмонов Интернетдаги Mail.ru ва MegaFon уяли алоқа ширкатларининг акцияларига ҳам эга.\nБритания ва Ирландиядаги энг бой шахслар рўйхатда Усмоновдан кейин иккинчи ўринни Music Warner ширкати соҳиби ва ўтган ой TNK-BP нефт ширкатидаги ўз акцияларини икки миллиард долларга сотган россиялик Лен Блаватник эгаллаган.\nУнинг мулки 16 ярим миллиард доллардан ошиқроқ, деб бахоланган.\nЎтган йил Британиядаги энг бадавлат шахслар рўйхатида тўртинчи ўринга қўйилган Сри ва Гопи Ҳиндужа бу йил рўйхатда учинчи ўринга чиқди.\nҚароргоҳи Лондонда жойлашган Ҳиндужа гуруҳи соҳибининг мулки 16 миллиард доллардан ортиқроққа бахоланган.\n2012 йилги рўйхатда биринчи ўринга қўйилган Лакшми Миттал ва унинг оиласи бу йилги рўйхатда тўртинчи ўринни эгаллаган.\nМетал бизнеси билан шуғулланувчи Лакшми Митталнинг бу йил мулки қиймати 15 миллиард доллардан кўпроқ, деб баҳоланган.\n“Челси” футбол жамоаси соҳиби россиялик олигарх Роман Абрамович рўйхатда бешинчи ўринни эгаллаган. Унга тегишли мулк 14,2 миллиард доллар экани айтилади.\nThe Sunday Times нашрига кўра Буюк Британиядаги энг бой 200 нафар шахснинг мулки жами 485 миллиард долларни ташкил этади.\nThe Independent нашрига кўра, бу сумма The Sunday Times 25 йил олдин илк бор эълон қилган энг бой шахслар рўйхатидаги суммага нисбатан саккиз баробар кўпдир.


Қазо намозларни ўқиш тартиби ҳақида: масжидда қазо намози ўқиётган киши азон ва такбир айтадими? | FargonaZiyo.uz\nАсосий/Савол-жавоб/Қазо намозларни ўқиш тартиби ҳақида: масжидда қазо намози ўқиётган киши азон ва такбир айтадими?\n– Cаволим шуки, мени 5-6 йиллик қазо намозларим бор. Уларни ўқиш тўғрисида бир неча бор савол йўллаб маълумотларга эга бўлдим. Лекин архивдаги баъзи савол жавобларни ўқиганимдан кейин менда қайси бири тўғрилиги юзасидан иккиланиш туғилди. Яъни: адади номаълум кўп йиллик қазоларни ўқишда иқомат такбир айтилмайди, дейилган. Бошқа жавобда эса азон айтилади, дейилган. 4 ракъатлик фарзларни қазоси ўқилганда 3-4 ракъатларга ҳам зам сура қўшилади, деб ўқиб қолдим. Лекин бу маълумот намоз китобларида келтирилмаган. Илтимос, шуларга аниқлик киритиб йўл кўрсатcангизлар.\n– Битта қазо намозга азон ҳам, иқома ҳам айтади.\nعَنْ عِمْرَانَ بْنِ حُصَيْنٍ رضي الله عنه: أَنَّ رَسُولَ اللهِ صلي الله عليه وسلم كَانَ فِي مَسِيرٍ لَهُ فَنَامُوا عَنْ صَلَاةِ الْفَجْرِ، فَاسْتَيْقَظُوا بِحَرِّ الشَّمْسِ، فَقَالَ عَلَيْهِ الصَّلَاةُ وَالسَّلَامُ: «تَنَحَّوْا عَنْ هَذَا الْمَكَانِ»، ثُمَّ أَمَرَ بِلَالًا فَأَذَّنَ، ثُمَّ تَوَضَّئُوا وَصَلَّوْا رَكْعَتَيِ الْفَجْرِ، ثُمَّ أَمَرَ بِلَالًا فَأَقَامَ الصَّلَاةَ فَصَلَّى بِهِمْ صَلَاةَ الصُّبْحِ. رَوَاهُ أَبُو دَاوُدَ وَالشَّيْخَانِ.\n«Расулуллоҳ соллаллоҳу алайҳи васаллам сафарга чиққан эдилар. Бас, бомдод намозидан ухлаб қолиб, қуёшнинг иссиғидан уйғондилар. Ул зот алайҳиссолату вассалом: «Бу жойдан бошқа жойга ўтинглар», дедилар. Сўнгра Билолга амр қилиб, азон айттирдилар. Сўнгра таҳорат қилиб, икки ракъат фажр (бомдоднинг суннати) намозини ўқидилар. Сўнгра Билолга амр этиб, такбир айттирдилар ва уларга бомдод намозини ўқиб бердилар». Абу Довуд ва икки шайх ривоят қилишган.\nШунингдек, кўп қазо намозларнинг аввалгисига ва қолганларидан ҳар бирига иккисини айтади ёки ёлғиз иқоманинг ўзини айтади. Бир неча қазо намозлар бирин-кетин ўқилаётган бўлса, ҳар бирига алоҳида азон ва иқома айтса ҳам ёки биринчисига азон ва иқома, қолганларига фақат иқома айтса ҳам бўлади.\nعَنِ ابْنِ مَسْعُودٍ رضي الله عنه قَالَ: إِنَّ الْمُشْرِكِينَ شَغَلُوا رَسُولَ اللهِ صلي الله عليه وسلم عَنْ أَرْبَعِ صَلَوَاتٍ يَوْمَ الْخَنْدَقِ حَتَّى ذَهَبَ مِنْ اللَّيْلِ مَا شَاءَ اللهُ، فَأَمَرَ بِلَالًا فَأَذَّنَ، ثُمَّ أَقَامَ فَصَلَّى الظُّهْرَ، ثُمَّ أَقَامَ فَصَلَّى الْعَصْرَ، ثُمَّ أَقَامَ فَصَلَّى الْمَغْرِبَ، ثُمَّ أَقَامَ فَصَلَّى الْعِشَاءَ. رَوَاهُ التِّرْمِذِيُّ\n«Хандақ куни мушриклар Набий соллаллоҳу алайҳи васалламни тўрт намоздан машғул қилдилар. Ҳаттоки кечадан ҳам Аллоҳ хоҳлаганича ўтиб кетди. Ул зот Билолга амр қилдилар. У азон айтди, кейин иқома айтди, пешинни ўқидилар. Кейин иқома айтди, асрни ўқидилар. Кейин иқома айтди, шомни ўқидилар. Кейин иқома айтди, хуфтонни ўқидилар». Имом Термизий ривоят қилган.\nАгар қазо намозларни масжидда ўқидиган бўлса, қазо қилганини изҳор қилмаслик учун азон ҳам такбир ҳам айтмай, худди нафл намоз ўқиётгандек қазоларини ўқийди. Қазо намозларини қолган ёки қолмаганини билмаган киши тўрт ракъатли намози қазоларини 3-4-ракъатларига ҳам зам сура қилади. Сабаби, қазолари тугаган бўлиб нафл ўқиётгани бўлиши мумкин. Нафлларда эса тўрттала ракъатга ҳам зам сура қилиш вожиб. Лекин қазоларининг ададини қанчалигини аниқ билган одам 3-4-ракъатларга зам сура қилмайди. Валлоҳу аълам.\nсавол-жавоб қазо намози\nФарғонада отинойиларга илк маротаба гувоҳномалар топширилди


BBC Uzbek - Dunyo - Эронда Қўшилмаслик Ҳаракати саммити бошланди\nСўнгги янгиланиш 30 август 2012 - 14:10 GMT\nМиср президенти Сурия исёнчиларини очиқча дастаклашга чақирган\n120 мамлакат вакиллари иштирок этаётган Қўшилмаслик Ҳаракатининг саммити Эрон Суриядаги режимни дастаклаётган пайтда бўлиб ўтмоқда.\nУшбу саммит Африка, Лотин Америкаси, Яқин Шарқ ва Осиё давлатлари раҳбарларига мезбонлик қилаётган Эронга ўз мавқеъини билдириш имконини беради.\nСаммитда БМТ Бош котиби Пан Ги Мун ҳам иштирок этмоқда.\nҚўшилмаслик Ҳаракати Совуқ уруши пайтида Америка ва собиқ Совет Иттифоқи таъсирига қарши туриш мақсадида ташкил этилганди.\nУшбу ҳаракат ҳозирда ривожланаётган давлатларнинг сиёсий, иқтисодий , ҳарбий манфаатларини ҳимоя қилади.\nТеҳронда ўтаётган икки кунлик саммит Қўшилмаслик Ҳаракатига Суриядаги урушни тўхтатиш йўлларини муҳокама этиш учун ҳам қулай фурсат дея кўрилмоқда.\nМуҳаммад Мурсий 1979 йилдан буён Эронга ташриф буюрган биринчи Миср раҳбари бўлган. Миср Исроил билан тинчлик шартномасини имзолагани Эрон билан алоқаларига путур етказган эди.\nСаммитда чиқиш қилган Миср президенти Муҳаммад Мурсий ўз нутқида Ҳаракат аъзоларини Суриядаги исёнчиларни очиқча дастаклашга чақирди:\n"Сурия халқи қўзғолонини дастаклашга биз маънавий бурчлимиз",-деб айтган Мурсий жаноблари.-"Биз ҳаммамиз Сурияда озодлик ва адолатни излаётган инсонлар билан бирдам эканлигимизни эълон қилишимиз керак".\nМуҳаммад Мурсий Сурия ҳукуматига қарши курашаётган ҳаракатни фаластинликларга қиёс қилган. Миср президентига кўра, уларнинг иккаласи ҳам "озодлик ва ўз ҳуқуқи учун курашмоқда".\nУнинг бу чақириғи Сурия хайъатининг саммитдан чикиб кетишига сабаб булгани хабар қилинади.\nБироқ Эрон матбуоти бу хабарларни рад қилган.\nҚоҳирадаги Би-би-си мухбири Жон Лейннинг айтишича, жаноб Мурсийнинг сўзлари афтидан ҳам Сурия ва ҳам Эрон сиёсатчиларини дарғазаб қилган бўлиши мумкин.\nСурия ҳукумати террорчиларга қарши жанг қилаётганини айтса, Эрон Башар ал-Ассад ҳукуматини дастаклаб келади.\nАммо исёнчиларнинг Фаластин халқи билан тенглаштириш Фаластинни ҳар томонлама дастакловчи Эронга умуман ёқмаслиги табиий, дейди Би-би-си мухбири.\nСаммитда шунингдек, Эрон олий раҳбари Оятуллоҳ Хоманаий сўзга чиқиб, мамлакати ядро қуролини яратишга интилмаётганини, АҚШ Эронга қарши таҳдидлари билан бутун дунёни қўрқувгв солаётганини айтган.\n"Эрон Ислом Республикаси атом қуролига эга бўлишга интилмаяпти. Бундай қуролга эга бўлиш кечириб бўлмас гуноҳдир",-деб таъкидлаган Эрон олий раҳбари Оятуллоҳ Хоманаий.


Ўлим жазоси қайта тикланадими?\n28 июн 2022, Тошкент вақти: 11:24\nҚирғиз парламенти депутатлари ўлим жазосини қайта тиклаш тарафдорлари эканини билдирмоқдалар.\nҚирғизистон Конституциясида мамлакатда ўлим жазоси қўлланилмаслиги қайд этилган бўлса-да, қирғиз парламенти бу ҳақдаги халқаро шартномани имзолашга розилик беришдан бош тортди.\nЎлим жазосини бекор қилишга қартилган Сиëсий ва фуқаровий ҳуқуқлар тўғрисидаги халқаро пактнинг 2-факултатив протоколи парламентнинг асосий қисмини ташкил этадиган “Оқ йўл” фракцияси муҳокамасида рад этилди. Бу эса мазкур ҳужжат парламентда овозга қўйилмаслигини англатади.\nҚирғиз парламентидаги “Оқ йўл” фракцияси аъзоларининг бир қисми мамлакатда бир умр қамоқ жазосига ҳукм қилинганлар учун шароитлар етарли эмаслигини ва давлат бюджетидан уларни йил сайин таъминлаш учун керак бўладиган 400 минг доллар маблағни ажратиш мушкуллигини айтиб, мазкур протоколнинг тасдиқланишига қарши чиқдилар.\nФракция аъзоларининг асосий қисми эса “Қирғизистонда ўлим жазосини қайта тиклаш шарт, жиноятчиларни давлат бир умр таъминламаслиги керак”, деб фикр билдирдилар.\n- Ўта раҳмсизлик билан одамларни, болаларни ўлдирган қотилларга нега биз инсонпарварлик кўрсатишимиз керак? Уларни нега умрбод таъминлашимиз керак? Фуқаро сифатида мен бу нарсага тушунмайман, деди депутат Галина Сидоренко.\nДепутат Асқар Салимбеков эса Қирғизистонда ўлим жазосини қайта тиклаш бугунги кун талаби бўлиб қолаётганини айтди:\n- Жамоатчиликнинг 80-90 фоизи бугун ўлим жазосини қайта тиклаш тарафдори эканига ишонаман. Қирғизистон Конституциясида ўлим жазосининг бекор қилиниши эса энг янглиш қарор бўлган, деди депутат Асқар Салимбеков.\nҚирғизистонда ўлим жазосига 1998 йилда мораторий эълон қилинган эди. 2006 йилда эса Конституцияга ўлим жазоси қўлланилмаслиги тўғрисида ўзгартиш киритилган.\nРасмий маълумотларга кўра, 1998 йилдан то шу кунгача 200 киши умрбод қамоқ жазоcига ҳукм қилинган. Бу маҳбусларнинг ҳар бирига бир йиллик таъминот учун 2000 доллардан маблағ ажратилади. Бир йилда умрбод қамоқ жазосига ҳукм қилинганларни таъминлаш учун давлат бюджетидан 400 минг доллар сарфланади.\nАйни пайтда умрбод қамоқ жазосига ҳукм қилинган маҳбуслар ўта оғир бўлган шароитларда сақланади. Чунки улар учун шу кунгача махсус қамоқхона қурилмаган.\nҚирғиз ҳукуматининг парламентдаги вакили Нурқанбек Мўмуналиев, агар халқаро протокол имзоланса, умрбод қамоқ жазосига ҳукм қилинганларга шароит яратиш ва алоҳида қамоқхона қуриш учун халқаро ташкилотлар кўмак кўрсатишини айтиб, депутатларни ҳужжатни тасдиқлашга розилик беришга даъват этди.\nБироқ депутатлар ҳукумат расмийсининг сўзларини инобатга олмадилар.\nБишкеклик айрим сиёсатшунослар парламентдаги ҳукуматпараст депутатларнинг халқаро ҳужжатни тасдиқлашга розилик беришдан бош тортганларини қирғиз ҳокимиятининг ўлим жазосини қайта тиклаш сари ташлаган илк қадами сифатида баҳоламоқдалар.\nПарламент депутати Гулнора Дербишеванинг айтишича, бундай тахминларда жон бор. Чунки ўлим жазосини қайта тиклаш масаласи Қирғизистон Хавфсизлик кенгашида муҳокама қилинган ва кенгаш котиби ҳамда Миллий хавфсизлик хизмати раиси ўлим жазосини қайта жорий этиш тарафдорлари эканини билдирган эдилар.\nАйни пайтда қирғиз парламентидаги коммунистлар фракцияси Конституцияга ўзгартиш киритиш йўли билан ўлим жазосини қайта тиклашни талаб қилиб, президент Қурмонбек Бакиев номига мурожаат йўллаётганлари хабар қилинди.


"Чегара Билмас Мухбирлар" Абдураҳмоновнинг саломатлигидан ўта хавотирда - BBC News O'zbek\n"Чегара Билмас Мухбирлар" Абдураҳмоновнинг саломатлигидан ўта хавотирда\nImage caption Солижон Абдураҳмонов Қорақалпоғистонда фаолият юритиб келган саноқли мустақил журналистлардан бири эди.\n27 июн Ўзбекистонда Журналистлар куни нишонланар экан, айни дамда "Чегара Билмас Мухбирлар" ташкилоти ҳам 2008 йилдан бери гиёхванд моддалар савдоси айби билан 10 йиллик қамоқ жазосини ўтаётган Солижон Абдураҳмоновни озод қилиш чақириғини такрорлаган.\nЖаноб Абдураҳмонов ошқозон ярасидан жабр чекиб келади ва охирги бир неча ой ичида унинг касаллиги зўрайган.\n"Чегара Билмас Мухбирлар" Абдураҳмоновнинг саломатлигидан ўта ҳавотирда эканини билдирган. "Қамоқда ўтказган беш ўта оғир йил ортидан 63 ёшли бу кишининг тутқунда ушлаб турилишининг ўзи бир жиноят. Биз қамоқхона расмийларини Абдураҳмоновнинг тақдири учун жавобгар тутамиз ва зудлик билан унинг саломатлиги ҳақида очиқ ва тўла ҳисобот беришларига чақирамиз", - деб айтган ташкилот.\nТашкилотнинг айтишича, халқаро ҳамжамият ўз ҳаракатларини мувофиқлаштириб, ўзбек ҳукуматининг сиёсий маҳбусларни озод қилиши йўлида босим ўтказиши керак.\nУнга кўра, Оврўпо Иттифоқининг Ўзбекистонга нисбатан аввал ўрнатилган талаблари қондирилмаганига қарамай чекловларни бекор қилгани, Ўзбекистон ўз ҳолига ташлаб қўйилганини англатади.\nСолижон Абдураҳмонов Қорақалпоғистонда фаолият юритиб келган саноқли мустақил журналистлардан бири эди. У оддий инсонларнинг саломатлиги, ҳамда Орол денгизи қуришининг инсоний таъсири ҳақида мақолалар ёзган. У шунингдек, Инсон Ҳуқуқларини Ҳимоя қилиш қўмитасининг маҳаллий директори бўлиб хизмат қилган.\nУ 2008 йил 7 июнида эндигина таъмирланган машинасини таъмирлаш шаҳобчасидан олиб келаётганида милиция томонидан тўхтатилган. Милиция унинг машинасидан гиёҳванд моддаларни топган ва наркотик моддалар истеъмол қилиш айби билан ҳибсга олган.\nСолижон Абдураҳмонов шу кунгача айбловларни рад қилиб келади ва милициянинг ўзи гиёҳванд моддаларни машинасига ташлаганига ишонади. Тиббий анализлар Абдураҳмонов ҳеч қандай наркотик истеъмол қилмаганини исботлагач, айблов "наркотик моддалар савдоси"га ўзгартирилган ва у 10 йилга қамалган.\n"Чегара Билмас Мухбирлар" шунингдек, қуйидаги тўққиз журналист озод этилишига чақирмоқда, улар Хайрулло Ҳамидов, Дилмурод Саййид, Баҳром Ибрагимов, Даврон Қобилов, Равшанбек Вафоев, Абдулазиз Дадахонов, Ботирбек Эшқўзиев, Юсуф Рўзимуродов, Муҳаммад Бекжоновлардир.\nҚамоқдаги журналист Солижон Абдураҳмоновни Қизил Хоч комиссияларидан яширишган


Тошкентда “New Holland td-5.110” русумли 1000-трактор ишлаб чиқарилди | АгроОлам.Uz\nДомой Янгиликлар Тошкентда “New Holland td-5.110” русумли 1000-трактор ишлаб чиқарилди\nТошкентда “New Holland td-5.110” русумли 1000-трактор ишлаб чиқарилди\nТошкент қишлоқ хўжалиги заводи ҳудудидан чиқарилган навбатдаги 100 та тракторнинг бири “New Holland TD-5.110” русумдаги моделнинг ушбу турдаги маҳсулот ишлаб чиқарила бошлангандан буён ҳисобланганда мингинчиси бўлди. Бу ҳақда “Ўзагротехсаноатхолдинг” АЖ матбуот хизмати маълум қилди.\nИкки кун давомида корхонанинг 100 дона тайёр маҳсулоти ўзларининг янги, мўлжалдаги манзилларига жўнатилди. Бу тракторларни илк йирик корпоратив мижоз – Тошкент вилоятида жойлашган “ТТG-cluster” (Textile Technology Group) харид қилди. Эслатиб ўтамиз, мамлакатимиз билан ҳамкорлик ўрнатган “New Holland” компанияси қишлоқ хўжалиги ва йўл-қурилиш техникаси ишлаб чиқаришга ихтисослашган жаҳоннинг етакчи тузилмалари сафида эътироф этилади.\nМазкур бренд остида бир қатор моделдаги техника воситалари, жумладан кичик юклов машиналари, узум териш комбайнлари, гусеницали экскаваторлар, дон йиғувчи комбайнлар, зичловчи-йиғувчи машиналар ишлаб чиқарилади. Жараённи молиялаштиришни жадал суръатларда ривожланиб бораётган “Asaka-Trans-Leasing” лизинг компанияси ўз зиммасига олган. Ҳамкорликдан кўзланган асосий мақсад республикада қишлоқ хўжалиги машиналари турларини янгилаш ва кўпайтиришдан иборат. “Ўзагротехсаноатхолдинг” АЖ Маркетинг ва ташқи савдо фаолияти бошқармаси масъул вакилларининг айтишича, бундай катта миқдорда маҳсулот сотилиши компания учун яхши кўрсаткичдир.\nФермер ва деҳқонларимиз, кластерлар кейинги вақтларда айнан шу русумдаги техника воситаларини танлаётгани бежиз эмас. Сабаби, тракторнинг мазкур оптимал варианти ҳам универсал, ҳам иш самарадорлиги юқорилиги билан ажралиб туради.\n“New Holland TD-5.110” тракторига ҳар қандай русумдаги ёки турли функцияларни бажарадиган, масалан плуг, борона сингари тиркамаларни улаш мумкин. Машинанинг яна бир устунлик томони шундаки, Ўзбекистон – АҚШ конструкторларининг ҳамкорликдаги ижоди маҳсули бўлган мазкур трактор ярим автомат усулда ишлайди. Кабинада кондиционер, печ, динамикли магнитола ўрнатилган. Бундан ташқари яна бир қатор афзалликларга эга.\nМутахассисларнинг таъкидлашича, бу ускунани маҳаллий фермер ва деҳқонлар учун ўзбек бестселлери, дейиш мумкин. Энг муҳим, “New Holland TD-5.110” бугунги кунда Ўзбекистонда энг кўп сотилаётган модел ҳисобланади: нархи нисбатан арзон, сифати яхши, ишлатишга жуда ҳам қулай.\nУруғлик пахтани териш тартиби ҳақида биласизми?


Промедол – medu.uz – Дорилар ҳақида маълумотлар ўзбек тилида\nHome Йўриқномалар Промедол\nПрепаратнинг савдо номи: Промедол\nТаъсир этувчи модда (ХПН): тримеперидин (trimeperidinum)\nфаол модда: тримеперидин гидрохлориди (промедол) – 10 мг ёки 20 мг\nёрдамчи моддалар: хлорид кислотаси 1 М – рН 4,0–6,0 гача, инъекция учун сув – 1 мл гача.\nФармакотерапевтик гуруҳи: оғриқ қолдирувчи наркотик восита.\n«Россия Федерациясида назорат қилинадиган наркотик воситалар, психотроп моддалар ва уларнинг прекурсорларининг рўйхати» II рўйхатига киради.\nАТХ коди: N01AА51\nТримеперидин опиоид рецепторларнинг (асосан мю-опиоид рецепторларнинг) агонистларига киради. Эндоген антиноцицептив тизимини фаоллаштиради ва шундай қилиб марказий нерв тизимининг турли даражаларида оғриқ импульсларининг нейронлараро ўтказилишини бузади, шунингдек миянинг олий бўлимларига таъсир қилиб, оғриқнинг эмоционал кўринишини ҳам ўзгартиради. Фармакологик хусусиятлари бўйича тримеперидин морфинга яқин: турли модалликдаги оғриқли оғриқни таъсирловчи омиллар оғриқни сезиш бўсағасини оширади, шартли рефлексларни сусайтиради, ўртача даражада ухлатувчи таъсирга эга. Морфиндан фарқли равишда камроқ даражада нафас марказини сусайтиради ва камроқ кўнгил айниши ва қусишни чақиради. Ўртача даражада спазмолитик ва бачадон тонусини оширувчи самарага эга. Туғруқлар вақтида бачадон бўйнини очилишига ёрдам беради, миометрийнинг тонуси ва қисқарувчанлик фаоллигини оширади.\nПарентерал юборишда оғриқни қолдирувчи таъсири 10-20 минут ўтгач ривожланади, 40 минут ўтгач максимумга етади ва 2-4 соат давом этади.\nСўрилиши – ҳар қандай юбориш усулида тез. Вена ичига юборилганидан кейин плазмада концентрацияни тез пасайиши кузатилади ва 2 соат ўтгач фақат жуда паст концентациялари аниқланади. Плазма оқсиллари билан боғланиши – 40%. Асосан жигарда кейинги конъюгацияси билан меперидин ва нормоперидин кислоталарини ҳосил бўлиши билан метаболизмга учрайди. Ярим чиқарилиш даври (Т1/2) – 2,4-4 соат, буйрак етишмовчилигида ошади. Катта бўлмаган миқдорларда буйраклар орқали чиқарилади (шу жумладан 5% – ўзгармаган ҳолда).\nЎртача ва кучли жадалликдаги оғриқ синдроми (ностабил стенокардия, миокард инфаркти, аортанинг кўчаётган аневризмаси, буйрак артериясининг тромбози, қўл-оёқлар ёки ўпка артериясининг тромбоэмболияси, ўткир панкреатит, ҳаволи эмболия, ўпка инфаркти, ўткир плеврит, спонтан пневмоторакс, меъда ва 12-бармоқ ичакнинг яра касаллиги, қизилўнгач перфорацияси, сурункали панкреатит, паранефрит, ўткир дизурия, парафимоз, приапизм, ўткир простатит, глаукоманинг ўткир хуружи, каузалгия, ўткир невритлар, бел-думғаза радикулити, ўткир везикулит, таламик синдром, куйишлар, онкологик касалликлар, жарохатлар, умуртқалараро дискларнинг протрузияси; қовуқдаги, тўғри ичакдаги, сийдик чиқариш йўлидаги ёт тана).\nИчки аъзоларнинг силлиқ мушакларининг спазми чақирган оғриқларда (жигар, буйрак, ичак санчиқлари) атропинсимон ва спазмолитик воситалари билан бирга.\nЎткир чап қоринча етишмовчилиги, ўпка шиши, кардиоген шок.\nОперациядан олдинги, операцион ва операциядан кейинги даврлар.\nТуғруқлар (оғриқсизлантириш ва рағбатлантириш).\nНейролептанальгезияда (нейролептиклар билан мажмуада) қўлланади.\nТери остига, мушак ичига ёки вена ичига (шприц-тюбиклардаги препарат учун фақат тери остига ва мушак ичига) қўллаш буюрилади.\nКатталарга – 10 мг дан 40 мг гача (10 мг/мл концентрацияли 1 мл эритмадан 20 мг/мл концентрацияли 2 мл эритмагача) буюрилади. Наркоз вақтида препарат бўлинган дозалар кўринишида вена ичига 3-10 мг дан юборилади.\n2 ёшдан бошлаб болаларга: ёшига қараб, 3-10 мг дан буюрилади.\nПремедикация учун наркоз олдидан тери остига ёки мушак ичига операциядан 30-45 минут олдин 20-30 мг атропин (0,5 мг) юборилади.\nТуғруқларни оғриқсизлантириш: бачадон бўғзи 3-4 см га очилганида ва ҳомиланинг ҳолати қониқарли бўлганида тери остига ёки мушак ичига 20-40 мг дозада юборилади. Препаратнинг охирги дозаси ҳомила ва янги туғилган чақалоқдаги наркотик депрессиядан сақланиши учун, туғруқ якунланишидан 30-60 минут олдин юборилади.\nКатталар учун юқори дозалари: бир марталик – 40 мг, суткалик – 160 мг ни ташкил қилади.\nОвқат ҳазм қилиш тизими томонидан: жуда тез-тез – қабзият, кўнгил айниши ва/ёки қусиш; камроқ – оғиз бўшлиғи шиллиқ қаватини қуруқлиги, анорексия, ўт чиқариш йўлларининг спазми, меъда-ичак йўлларини таъсирланиши; кам ҳолларда – ичакнинг яллиғланишли касалликларида – фалажли ичак тутилиши ва токсик мегоколон (қабзият, метеоризм, кўнгил айниши, меъдада спазмлар, гастралгия, қусиш); тез-тезлиги номаълум – гепатотоксиклик (тўқ сийдик, аҳлатни оқариши, склералар ва тери қопламаларининг сариқлиги).\nНерв тизими ва сезги аъзолари томонидан: жуда тез-тез – бош айланиши, кучсизлик, уйқучанлик; камроқ – бош оғриғи, кўришнинг ноаниқлиги, диплопия, тремор, ихтиёрсиз мушак тортилишлари, эйфория, дискомфорт, асабийлик, чарчоқлик, тунги даҳшатлар, ғайритабиий тушлар, уйқу безовталиги, онгни чалкашиши, тиришишлар; кам ҳолларда – галлюцинациялар, депрессия, болаларда – парадоксал қўзғалиш, безовталик; тез-тезлиги номаълум – тиришишлар, мушаклар ригидлиги (айниқса нафас), қулоқларда шовқин, психомотор реакцияларнинг тезлигини секинлашиши, дезориентация.\nНафас тизими томонидан: камроқ – нафас марказини сусайиши.\nЮрак-қон томир тизими томонидан: жуда тез-тез – диурезни пасайиши, сийдик йўлларининг спазми (сийишда қийналиш ва оғриқ, тез-тез сийишга қистовлар).\nАллергик реакциялар: камроқ – бронхоспазм, ларингоспазм, ангионевротик шиш; кам ҳолларда – тери тошмаси, терини қичишиши, юзни шиши.\nМаҳаллий реакциялар: гиперемия, шиш, инъекция жойида ачишиш.\nБошқалар: камроқ – кўп терлаш; тез-тезлиги номаълум – ўрганиб қолиш, дорига қарамлик.\nАгар йўриқномада кўрсатилган ҳар қандай ножўя самаралари чуқурлашса, ёки Сиз йўриқномада кўрсатилмаган ҳар қандай бошқа ножўя самраларини сезсангиз, бу ҳақида шифокорга хабар беринг.\nЎта юқори сезувчанлик, нафас марказини сусайиши; эпидурал ва спинал анестезияда – қон ивишини бузилиши (шу жумладан антикоагулянт даволаш фонида), инфекциялар (марказий нерв тизимига инфекцияни киришини хавфи); цефалоспоринлар, линкозамидлар, пенициллинлар билан боғлиқ бўлган сохтамембраноз колит фонидаги диарея, токсик диспепсия (токсинларни чиқарилишини секинлашиши ва бу билан боғлиқ бўлган диареяни зўрайиши ва пролонгацияси); моноаминооксидаза ингибиторлари билан бир вақтда даволаш (шу жумладан улар қўлланганидан кейин 21 кун давомида).\nПрепаратни ушбу дори шаклида 2 ёшгача бўлган болаларда қўллаш мумкин эмас.\nАгар Сизда келтирилган касалликлардан бири бўлса, препаратни қабул қилиш олдидан шифокор билан маслаҳатлашинг.\nЭҳтиёткорлик билан: нафас етишмовчилиги, жигар ва/ёки буйрак етишмовчилиги, буйрак усти безлари етишмовчилиги, сурункали юрак етишмовчилиги, марказий нерв тизимини сусайиши, бош мия жароҳати, бош мия ички гипертензияси, микседема, гипотиреоз, простата бези гиперплазияси, сийдик чиқариш йўли стиктураси, меъда-ичак йўллари ёки сийдик чиқариш тизимидаги хирургик аралашувлар, бронхиал астма, ўпканинг сурункали обструктив касаллиги, тиришишлар, аритмия, артериал гипотония, суицидал мойиллик, эмоционал беқарорлик, алкоголизм, наркотик қарамлик (шу жумладан анамнездаги), ичакнинг яққол яллиғланишли касалликлари, кучсизланган беморлар, кахексия, ҳомиладарлик, лактация даври, болалар, кексалик ёши.\nБошқа наркотик анальгетиклар, седатив, уйқу, антипсихотик воситалар (нейролептиклар), анксиолитиклар, умумий анестезия учун препаратлар, этанол, миорелаксантларни қабул қилиш чақирган марказий нерв тизими ва нафасни сусайишини кучайтиради.\nБарбитуратларни мунтазам қўллаш фонида, айниқса фенобарбитални, оғриқни қолдирувчи таъсирини камайиши мумкин.\nАртериал босимни пасайтирувчи препаратларнинг (шу жумладан ганглиоблокаторлар, диуретикларнинг) гипотензик самарасини кучайтиради.\nАнтихолинергик фаолликка эга бўлган дори воситалари ва диареяга қарши препаратлар (шу жумладан лоперамид) қабзиятни (ҳатто ичак тутилишигача) пайдо бўлиши ва сийдикни тутилиши хавфини оширади.\nАнтикоагулянтларнинг таъсирини кучайтиради (плазма протромбинини назорат қилиш керак).\nБупренорфин (шу жумладан олдинги даволаш) промедолнинг самарадорлигини пасайтиради. Моноаминооксидаза ингибиторлари билан бир вақтда қўлланганида, гипер- ёки гипотензив хуружларни пайдо бўлиши билан марказий нерв тизимини қўзғалиши ёки тормозланиши туфайли оғир даражада реакциялар ривожланиши мумкин.\nНалоксон нафасни тиклайди, анальгезияни бартараф қилади ва промедолни қабул қилиш чақирган марказий нерв тизимини сусайишини пасайтиради. Наркотик қарамлик фонида «бекор қилиш синдроми» симптомларини пайдо бўлишини тезлаштириши мумкин.\nНалтрексон наркотик қарамлик фонида «бекор қилиш синдроми» симптомларини пайдо бўлишини тезлаштиради (симптомлар препарат юборилганидан кейин 5 минут ўтгач пайдо бўлиши мумкин, 48 соат давом этади, турғунлик ва уларни йўқотишнинг қийинлиги билан характерланади); промедолнинг самарасини пасайтиради; гистаминли реакция билан боғлиқ бўлган симптомларга таъсир қилмайди.\nМетоклопрамиднинг самарасини пасайтиради.\nДаволаниш даврида автомобилни ҳайдаш ва диққатни юқори жамлашни ва психомотор реакциялар тезлигини талаб қилувчи потенциал хавфли фаолият турлари билан шуғулланишдан сақланиш керак. Этанолни истеъмол қилишга йўл қўйилмайди.\nСимптомлари: кўнгил айниши, қусиш, совуқ ёпишқоқ тер, онгни чалкашиши, бош айланиши, уйқучанлик, артериал босимни пасайиши, асабийлик, чарқоқлик, брадикардия, кескин ҳолсизлик, нафасни аста-секин қийинлашиши, гипотермия, хавотирлик, миоз (яққол гипоксияда қорачиқлар кенгайган бўлиши мумкин), тиришишлар, гиповентиляция, юрак-қон томир етишмовчилиги, оғир ҳолларда – ҳушни йўқотиш, нафасни тўхташи, кома.\nДаволаш: адекват ўпка вентиляциясини тутиб туриш, симптоматик даволаш. Вена ичига специфик опиоид антагонисти налоксонни 0,4-2 мг дозада юбориш, нафасни тез тиклайди. Самара бўлмаганида 2-3 минут ўтгач налоксонни юбориш такрорланади. Болалар учун налоксоннинг бошланғич дозаси – 0,01 мг/кг.\nИнъекция учун эритма 10 мг/мл ва 20 мг/мл 1 мл дан ампулаларда.\n5 ампула поливинилхлорид плёнка ва алюминий фольгали контур уяли ўрамда.\n1 ёки 2 контур уяли ўрамдан препаратни қўллаш бўйича йўриқномаси, скарификатор ёки ампула пичоғи билан бирга картон қутида\n20, 50 ёки 100 контур уяли ўрамлар мувофиқ равишда 20, 50 ёки 100 препаратни қўллаш бўйича йўриқномалари, скарификаторлар ёки ампула пичоқлари билан бирга картон қутида ёки гофрирланган картон яшикда (стационарлар учун).\nСиндириш ўйиқлари, халқалари ёки нуқтаси бўлган ампулаларни ўрамга солинганда скарификаторлар ёки ампула пичоқлари ўрамга қўшилмайди.\nИнъекция учун эритма 10 мг/мл ва 20 мг/мл 1 мл (см3) дан шприц-тюбикларда.\n20, 50 ёки 100 тадан шприц-тюбиклар, препаратни қўллаш бўйича йўриқномаси ва шприц-тюбикни ишлатиш бўйича йўриқномаси билан бирга картон қутида (Қуролли кучлар, ФВВ, ИИВ ҳарбий хизматчиларининг аптечкаларини комплектацияси учун).\nРўйхат II. «Россия федерациясида назорат қилинадиган наркотик воситалар, психотроп моддалар ва уларнинг прекурсорларини рўйхати», кўрсатилган фаолият турига лицензия борлигида махсус жиҳозланган хоналарда сақланади.\nЁруғликдан ҳимояланган жойда, ампуладаги препарат учун 25оС дан юқори бўлмаган ҳароратда ва шприц-тюбикдаги препарат учун 15ºС дан юқори бўлмаган ҳароратда.\nАмпулалар – 5 йил, шприц-тюбиклар – 3 йил.\nАмпулалардаги препарат, бошқа наркотик анальгетикларга бўлган чекловларга мувофиқ рецепт бўйича берилади.\nШприц-тюбиклардаги препарат дорихона тармоғи орқали реализация қилиниши мумкин эмас.


Мижозимнинг ўзи ҳам ёнган – “зам ҳоким”ни ёқиб юборган тадбиркорнинг адвокати | Qalampir.uz\nМижозимнинг ўзи ҳам ёнган – “зам ҳоким”ни ёқиб юборган тадбиркорнинг адвокати\nИнтервью\t31 Июль 2019 15:51 8863\nАввалроқ, сайтимизда яккабоғлик тадбиркор Баҳриддин Исомовнинг ўғли Шарофиддин Даминов билан суҳбатни эълон қилган эдик. У отасининг аҳволи ва туман ҳокими ўринбосари Мансур Туймаевнинг ёқиб юборилишигача бўлган вазият ҳақида сўзлаб берганди.\nQALAMPIR.UZ мухбири Баҳриддин Исомовнинг адвокати Музаффар Одилов билан суҳбатлашди. У бизга Мансур Туймаевнинг ёқиб юборилиши ҳодисасини тадбиркорнинг айтганлари бўйича сўзлаб берди.\n“Ўша куни Исомовнинг қўлига бензинни профилактика инспектори Жасур исмли шахс берган. Баҳриддин Исомов бульдозерни устимдан ҳайдаб ўт-да, кейин дўконимни буз деб, турганда ҳоким ўринбосари Мансур Туймаев бульдозер билан дўконнинг зиналарини 5-6 мартта урган. Дўкон ичида эса одамлар бўлган.\n“Мен ўлишгаям розиман лекин ўша пайтда ўзимни ўзим бошқаролмай қолдим кўз олдимда оилам ва дўконим турганди”, деди мижозим. Унинг айтишича, бульдозерни ёқиш орқали бузишга келганларни қўрқитмоқчи бўлган. Бу ишни қандай қилганини ҳам англамаган. Чўнтагидан ишламайдиган ёндиргич олиб, ёқишга уринганда учқундан қўли ёна бошлаган. Исомов кейин қўлини бульдозерга теккизган. Бульдозер олов олган ва учқун бульдозер салонига сачраган. Ҳоким ўринбосари Мансур Туймаев шу куни маст бўлган. Дўконни бузаман деб, турган одамлариям унинг ёнида эди. Ҳоким ўринбосари маст бўлганини буйнига олган. Тартиб бўйича Исомов экспертизага 3-4 киши йиғилгандан сўнг икки ҳафтада шифохонанинг ичидаги 13-бўлимга олиб борилгач, мутахассислар билан суҳбат ўтказилади. Шу йўл билан экспертизадан ўтгач, қайтиб Жазони ижро этиш муассасасидаги тергов изоляторига олиб келинади. Бунга 10-15 кун ёки бир ой кетиши мумкин”, дейди Музаффар Одилов.\nАдвокат Баҳриддин Исомовга нисбатан эҳтиёт чорасини ўзгартириш учун Бош прокурор қабулига кирмоқчи эканини айтиб ўтди.\n“Эҳтиёт чорасини ўзгартириш учун Бош прокурорнинг олдига кирмоқчиман. Ҳоким ўринбосари қандай тан жароҳати олганига қараб, уни куйганлик даражасини аниқлашмаган. Лекин кўп жойи куймаган. Қўли ва юзи озгина куйган. Бу ерда қўл кўтариш бўлмаган, жароҳат излари йўқ.\nБундан ташқари оила аъзолари жумладан хотини ва ўғли билан учраштирилган. Учрашувлар терговчининг рухсати билан амалга оширилган. Ҳозир ўғли Яккабоғда”, деб таъкидлади Одилов.\nАдвокатга кўра, дўконни бузишга келишдан олдин Исомов бульдозер эгасига агар бузадиган бўлсанг, тракторингни ёқиб юбораман деган.\n“Тўғри бузиш ноқонуний бўлган. Ҳеч қандай қарор йўқ. Қарорни суд чиқариши мумкин ва қарор чиқса, мажбурий ижрога берилади. Кейин ижро қонуний бузади. Унга ҳеч ким қаршилик қилолмайди. Бульдозер эгаси мен бузмайман деб айтган экан. Кейин Туймаев рулга ўтирган. Ичкарида тазйиқ ўтказиш, уриш ҳолати бўлмаган. Қўлидаги куйган жароҳатлар секин битяпти, дейди адвокат Музаффар Одилов.\nҲозирда ҳоким ўринбосари Мансур Туймаевга нисбатан жиноий иш очилган. Баҳриддин Исомов эса Тошкентга экспертизадан ўтиш учун Тошкентга келтирилган ҳамда ҳозирда Зангиота туманидаги жазони ижро этиш муассасаларидан биридаги биринчи сонли тергов изоляторида сақланмоқда. Исомовнинг адвокати Музаффар Одилов Б. Исомов сақланаётган тергов изоляторида бўлиб, у билан гаплашишга муваффақ бўлган.\n30 Июнь 12:35 83664\n01 Июль 11:52 67866\n01 Июль 18:05 65170\n01 Июль 20:15 36408\n30 Июнь 11:42 36267


"Кел биргаликда ўзимиз учун дуо қиламиз" | Azon.uz - Ахборот-таҳлилий портал\n1161 23:17 20.05.2019\nАроқ ичишга одатланган кишига: "Аллоҳга тавба қилмайсанми?" дедим. У менга синиқ нигоҳла боқди ва кўзидан ёш томчилаб деди: "Ҳаққимга дуо қилинг!".\nБу одамнинг ҳолатини ўйлаб кўриб, қалбим юмшади. Унинг йиғиси Аллоҳ ҳақларига бепарво бўлганидан, хафалиги тескари иш қилганидан ва Аллоҳ билан сулҳлашишга рағбат ҳис этганидан эди. У иймонли, лекин синовга учраган мўмин эди. У омонликни истар ва унга яқинлашишда мендан ёрдам олмоқчи эди.\nЎзимча ўйладим, менинг ҳолим ҳам шу одамникидек, балки бунданда баттар бўлиши мумкин. Тўғри, мен ҳаётда ароқ тотимаганман. Чунки мен яшаган муҳит унинг нималигини билмасди. Лекин мен ғафлат ароғини ичган эдим-ки, у мени Раббимдан чалғитиб, ҳақларини унуттирган эди.\nУ одам йўл қўйган камчилиги учун йиғлаяпти.\nМен ва менга ўхшаганлар эса камчиликларимиз учун йиғламаймиз. Чунки биз ўзимизга алданганлармиз.\nАроқни ташлаши учун мендан дуо сўраган ўша одамга ўгирилдим ва: "Кел биргаликда ўзимиз учун дуо қиламиз" дедим.\n«Эй Роббимиз, биз ўзимизга зулм қилдик. Агар Сен бизни мағфират қилмасанг ва бизга раҳм қилмасанг, албатта, зиён кўрганлардан бўламиз» ("Аъроф" сураси, 23-оят)\n1636 00:00 22.04.2020\n744 12:45 29.08.2019\n1781 22:00 17.08.2019\n2147 16:00 17.07.2019\n1699 19:00 20.04.2019


15.09.2020 10:53 0 3113\nАйтишларича, бугун Олий Мажлис Қонунчилик палатаси фракцияларида «Виждон эркинлиги ва диний ташкилотлар тўғрисида»ги қонунга ўзгартириш ва қўшимчалар киритиш бўйича қонун лойиҳаси, хусусан, қонунчиликдан «ибодат либоси» атамасини чиқариб ташлаш масаласи муҳокама қилинган.\nЖумладан, адлия вазири ўринбосари бу ўзгартишлар ортидан келиб чиқадиган ижобий натижалар, хусусан, Маъмурий жавобгарлик тўғрисидаги кодексга тегишли ўзгартиришлар киритилиши масаласи ҳам кўриб чиқилиши тўғрисида гапирган.\nШахсан мен ушбу қонун лойиҳасини тўлиқ қўллаб-қувватлайман. Хусусан, «ибодат либоси» билан боғлиқ норма амалиётда шу пайтгача бирор ижобий фойда келтирмаган, аксинча нафақат виждон эркинлигини чеклаш ёки қийинчилик туғдириш, балки кимларгадир ёқмай қолган инсонларни «диний мақом» билан жазолаш учун ричаг бўлиб хизмат қилган. Сўнгги йиллардаги диний бағрикенглик бўйича қилинаётган ўзгаришларнинг мантиқий давоми сифатида мазкур ўзгариш Ҳукуматнинг ижобий имижига яхши таъсир қилиши, инсонларда ишончни янада мустаҳкамлаши табиий.\nСиёсат 27/04, 23:41\nКонституцияга ўзгариш киритилиши ҳақида саволларимиз бор\nҲуқуқ 22/01, 15:39\nЖамоат жойларида ибодат либосларида юриш бўйича белгиланган жазо бекор қилинмоқда\nАдлия вазири: «Ибодат либосини аниқлашнинг иложи йўқ. Қайсидир ҳужжатда Ўзбекистонда мана шу кийимни кийиб юриш мумкин эмас деган гапни айтиш жуда қийин иш»


Америкада ҳалифаликни қўллашда гумонланган икки ўзбекистонлик ва бир қозоғистонлик йигит қўлга олинди - Фарғона.Ру ахборот агентлиги\n20:33 msk, 25 Май 2020\nАмерика Қўшма Штатларида 25 февраль куни Ўзбекистоннинг икки ва Қозоғистоннинг бир фуқароси қўлга олиндилар, ҳуфия хизмат жосусларининг маълумотига кўра, улар Сурияга бориб “Ироқ ва Шом Ислом давлати” (ИШИД, ИД, ISIS ёки IS ингл., Daesh араб.) сафида жанг қилиш истагини билдган эдилар, дея хабар беради Associated Press. Улар 2014 йил августида АҚШ расмийларининг назарига тушиб қолдилар. Грин-кард бўйича АҚШга Ўзбекистондан келган 24 ёшли Абдурасул Жўрабоев Нью-Йоркнинг Бруклин даҳасида истиқомат қиларди. У ИШИДга тқарашли ўзбек тилидаги сайтлардан бирида бу ташкилотга қўшилишни исташини ҳамда ўз жонини гаровга қўйган ҳолда “кофирларнинг қалбига қўрқув солиш учун”АҚШ президенти Барак Обамани отиб ўлдиришга тайёрлигини маълум қилди. Шунингдек, у Кони-Айлендда (Бруклиннинг бир қисми) бомба портлатишни таклиф этди.\nЖўрабоев 19 ёшли Аҳрор Сайдахметов билан танишди, у ҳам ИШИДга қўшилиш иштиёқини изҳор этиб келаётганди. Улар қандай қилиб Сурияга етиб боришни муҳокама қилишар, “Ислом давлати”нинг машғулотлар лагерларида суратга олинган видеоёзувларни томоша қилишарди. Сайдахметов сентябрда Сурияга боришни ва жиҳодда иштирок этиш истагида ёнаётгани, аммо онаси бунга қарши чиқиб, паспортини яшириб қўйгани ҳақида ёзди. Сайдахматов онасига телефон қилиб, Ўзбекистонга қариндошларини кўриб келмоқчи бўлаётганини айтди, аммо онасининг аччиғи келиб телефон гўшагини ташлаб юборди.\nТАСС ахборот агентлиги АҚШ расмийларига таяниб билдиришича, 2014 йил августида махсус хизмат ходимлари Жўрабоевнинг ниятини аниқроқ билиш мақсадида ўзларини ошкор этмаган ҳолда билан учрашиб суҳбатлашдилар. У ёзилган нарсаларнинг ҳаммаси, шу жумладан, Барак Обамани ўлдиришга тайёрлиги рост гап эканлигини тасдиқлади. Шу суҳбат давомида у Сайдахметов билан дўстлашгани ва у билан ҳамфикр эканлиги ҳақида айтиб берди. Унинг ушбу сўзларининг барчаси аудиоаппаратурага ёзиб олинди. Шунингдек, Жўрабоев билан Сайдахметов ўртасидаги кейин ўтган барча суҳбатлари, шу жумладан, Сурияга сафра режаларининг муҳокамалари ва АҚШда амалга оширилажак ҳужумлар тўғрисидаги гаплари ёзиб олинди. “Мен АК-47 (Калашников) автоматини сотиб оламанда, кўчага чиқиб ҳамма полициячиларни отиб ташлайман”, - деганди Сайдахметов.\nБунгача у АҚШга Ўзбекистондан келган ҳамда Флорида, Жоржия ва Филаделфия штатлардаги савдо марказларида жойлашган телефон таъмирлайдиган ва ошхона буюмларини сотиш бўйича бир нечта дўконларга эгалик қилаётган 30 ёшли Аброр Ҳабибовнинг қўл остида ишлаб юрарди. Прокурорлар тақдим этган маълумотларга кўра, Ҳабибов Сайдахметовга Сурия йўл харажатларини қоплашни ваъда қилган ва сўзини устидан чиқиб Туркияга авиачипта сотиб олиб берган эди. Бу ердан қозоғистонлик Сайдахметов кўзланган жойга етиб бориши керак эди.\nСайдахметовни Кеннеди аэропортида қўлга олдилар, бу ердан у Истанбулга жўнаши керак эди. Унинг ортида кузатув олиб бораётган махсус хизмат ходимларига кўра, ташқи кўринишда Сайдахметов мутлақо хотиржам ҳаракат қилиб, ҳеч кимнинг эътиборини ўзига жалб қилмаган – оддийгина америкалик ўспиринга ўхшаб тураррди. У кредит карточка орқали 571 доллар тўлаб, Туркиягача бориш ва қайтиш учун энг арзон авиачипта сотиб олди.\nЖўрабоев Истанбулга март ойида борадиган самолётга чипта сотиб олди, аммо Бруклинда ҳибсга олинди. Ҳабибов Флорида штатида ҳибсда сақланмоқда. Уларнинг уччови ИШИД террорчилик ташкилотига моддий кўмак кўрсатиш мақсадида тил бириктиришда айбланмоқдалар, уларни 15 йилгача озодликдан маҳрум этишлари мумкин.\nАҚШ Адлия вазирлиги ўтган йили Сурия ва Ироқнинг бир қисмини назорат қилаётган “Ислом давлати” каби террорчилик ҳаракатлари сафида жанг қилиш учун Яқин Шарққа боришни режалаштириб юрган йигирмага яқин одамни аниқлади. Федерал мутасаддилар баъзи америкаликларнинг машғулот лагерларида тайёргарчилик кўриб, террорчилик ҳаракатларини ўтказиш учун Америкага қайтишни режалаштираётганидан хавотирда. “Сурияга кириб келаётган чет эллик жанггариларнинг оқими мамлакатимиз ва иттифоқчиларимиз учун тобора ўсиб бораётган таҳдид бўлиб қолмоқда”, - дея огоҳлантиради Барак Обама томонидан мамлакат бош прокурори лавозимига номзод қилиб кўрсатилган давлат прокурори Лоретта Линч..\nШу вақтнинг ўзида АҚШда Ўзбекистон фуқаролари, 2012 йил январида Чикаго аэропортида қўлга олинган Жамшид Мухторовга, 2013 йил май ойида Айдахо штатининиг Бойсе шаҳрида қўлга олинган Фазлиддин Қурбоновга нисбатан қўзғатилган жиноят ишлари бўйича суд процесслари давом этмоқда. Улар хорижий террорчилик ташкилотларини қўллашда ҳамда терактларни амалга оширишни режалаштиришда айбланишмоқда.\nШу вақтнинг ўзида, ИШИД учун жанг қилаётган ўзбекларнинг ҳалок бўлаётгани ҳақидаги хабарлар тўхтамамяпти. Куни-кеча Сурияда кам деганда беш нафар ўзбекистонликларнинг ҳалок бўлгани маълум бўлди. Озодлик радиоси хабар беришича, февраль ойида Фарғона вилояти Бешариқ туманидан уч нафар ҳамда Тошкент вилояти Бекобод туманидан икки нафар ўзбек фуқароларининг Суриядаги жиҳодда шаҳид бўлгани ҳақида маълумотлар келиб тушди.\nОзодлик радиосининг “Ислом давлати”га яқин манбаси айтишича, шу чоққача кам деганда 900 нафар Ўзбекистон фуқаролари ИШИД ташвиқотига берилиб, Сурия ҳудудида ҳалок бўлган. Ўзбек мужоҳидларининг таъкидлашича, Сурияда 3000-4000 ўзбеклар жанг қиляптилар, уларнинг аксарияти ҳарбий тайёргарлик кўрмаганлари боис, қисқа вақт ичида нобуд бўляптилар. Шунингдек, халқаро кучларнинг ИШИД лагерларига ҳужумлари оқибатида ҳам жуда кўп ўзбеклар ҳалок бўлмоқда.\n“Ислом давлати” яқинда Коба шаҳрини тарк этишга мажбур бўлди. Америкаликаларнинг ҳисоб-китобига кўра, Коба шаҳри учун жангларда бир ҳафта ичида кам деганда 100 нафар жанггари ҳалок бўлган. Айни пайтда жангавор ҳаракатлар асосан Ироқ –Сурия чегарасидаги Анбар вилоятида, Ал-Бағдодий шаҳри атрофида олиб борилмоқда. Бунақа жангларда биринчи бўлиб ўзбек мужоҳидллари ҳалок бўлишяпти, чунки улар пиёда жанг қиляптилар. Араб қўмондонлиги уларга шаҳидликни ваъда қилиб, ўзлари бехавотир жойларда жон сақлаяптилар, болаларни эса тегирмонга ташлаяптилар”, - дейди “Озодлик” радиосининг Ироқ хизмати эксперти Петр Кобалекка.\nУнинг айтишича, ИШИД қўмондонлиги асосан Саддам Ҳусайн даврида кучишлатар тузилмаларида ишлаб келган Баас партиясининг собиқ аъзоларидан иборат бўлиб, улар на жиҳодга ва на шаҳидликка ишонадилар. Жанггариларга уқтирилаётган “шаҳид мақомига эришиш – энг катта ютуқ” деган тамойилларга ўзлари мутлақо амал қилмайдилар.\nЎзбекистонликлардан бирининг Озодлик радиосига айтишича, унинг қариндошларидан бири ҳам шундай ташвиқотга учраган: “Менинг опам эри ва болалари билан Сурияга кетиб қолди. Улар “Ислом давлати” тарафдорлари. Беш ой муқаддам улар 15 ёшли қизини жанггарилардан бирига турмушга бердилар – у ерда аёллар эрсиз бўлиши мумкин эмас экан. Икки ой олдин куёви урушда ҳалок бўлди. Опам буни шунақа қувонч билан маълум қилганидан ҳайрон қолдик. Куёвимиз Аллоҳ йўлида шаҳид бўлди! Кошки эди, биз ҳам шу мақомга эришсак, - деди опам. Улар бир-бирларини шаҳидлик мақоми билан қутлар эканлар. Жияним эрининг ўлганидан қўрққанидан боласи тушиб қолди. Энди уни яна бирортасига эрга беришса керак”.\n“Ислом давлати” 2006 йилда Ироқда ўн битта радикал гуруҳларнинг қўшилиши натижасида пайдо бўлиб, дунё ҳамжамияти учун энг асосий жаҳон муаммоларидан бири бўлиб қолмоқда. Аксарият қисми ироқлик ва суриялик сунний мазҳабига мансуб жанггарилардан иборат. ИШИДга қарши кураш олиб борадиган ягона фронт ҳозирча йўқ.


Юртимизда ёшларнинг замонавий билим ва касб-ҳунар сирларини пухта эгаллаши учун барча шарт-шароит яратиб берилгани таъкидланди. Эътиборлиси, уларнинг олган билимларини амалиётга кенгроқ татбиқ этиш, тадбиркорлик фаолиятини йўлга қўйиш борасидаги ташаббуслари ҳар томонлама қўллаб-қувватланаяпти. Президентимизнинг 2014 йил 6 февралдаги “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги қарори, айниқса, бу йўналишдаги ишларни янада жадаллаштириб юборди.\nДарҳақиқат, ёшларнинг тадбиркорлик соҳасидаги билим ва кўникмаларини ошириш, уларнинг бизнес-режаларини рўёбга чиқариш, касб-ҳунар коллежлари битирувчиларининг бандлигини таъминлаш борасида муайян ютуқларга эришилмоқда.\nУшбу жараёнда республика Марказий банки етакчилигида тижорат банклари молиявий хизматлари билан фаол иштирок этаётгани диққатга сазовор. Масалан, ўтган йили қарийб 20 минг нафар талабага жами 68 миллиард сўмлик таълим кредитлари ажратилган бўлса, касб-ҳунар коллежлари битирувчиларига бизнес фаолиятини йўлга қўйишлари учун 200,9 миллиард сўмлик имтиёзли кредитлар берилди. Бу кўрсаткич аввалги йилдагига нисбатан 1,4 баробардан зиёд бўлиб, пировардида 250 минг нафар йигит-қиз доимий иш билан таъминланди.\nШуни алоҳида қайд этиш керакки, ёшларнинг тадбиркорлик қобилияти ва истеъдодининг юзага чиқишида бундай учрашувлар ўзига хос тажриба вазифасини ўтаяпти. Чунки тадбир давомида соҳа мутахассислари бизнес-режа тузиш, банк кредитларидан унумли фойдаланиш, бозорнинг талаб-таклифини ўрганиш бўйича зарур тавсияларни беришади. Ёшларни қизиқтирган масалаларга доир маслаҳат ҳамда тавсиялар ишлаб чиқилади.\nАнжуманда сўз олганларнинг фикрича, тадбиркорлик фаолиятини йўлга қўйишгина эмас, балки уни самарали юритиш, айниқса, муҳим. Шу боис ёш тадбиркор, фермер ва ҳунармандларнинг барқарор фаолият кўрсатиб, бозордан мустаҳкам жой эгаллашида банклар молиявий жиҳатдан мададкор бўлмоқда. Биргина 2014 йилда ушбу мақсадларга 330,2 миллиард сўм миқдорида банк сармоялари йўналтирилди. Бу юртимизнинг чекка ҳудудларида ҳам хом ашёни чуқур қайта ишлаб, тайёр саноат моллари ишлаб чиқариш, ички бозорни импорт ўрнини босувчи маҳсулотлар билан тўлдиришга қаратилган истиқболли лойиҳаларни амалга ошириш имконини берди. Шунингдек, ёш оилаларнинг тураржойларга бўлган эҳтиёжларини таъминлаш учун 234,8 миллиард сўмлик имтиёзли кредитлар берилди.\nТадбирда бизнес фаолиятини бошлаш ниятида бўлган ёшлар ўзларини қизиқтирган ҳуқуқий, молиявий ва ташкилий масалалар юзасидан атрофлича жавоб олдилар.\nМазкур рукндаги бошқа мақолалар: « Бепоён кенгликларда завқли саёҳат\tКредит асосида хизмат кўрсатилади »